               IL-KUMMISSJONI EWROPEA
            Brussell, 6.11.2015
            COM(2015) 555 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni (applikazzjoni mill-Irlanda – EGF/2015/006 IE/PWA International)

               MEMORANDUM TA’ SPJEGAZZJONI

               IL-KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament tal-FEG”).

               2.Fid-19 ta’ Ġunju 2015, l-Irlanda ressqet l-applikazzjoni EGF/2015/006 IE/PWA International Ltd għal kontribuzzjoni finanzjarja mill-FEG, wara sensji
                  2
                fil-PWA International (PWAI) u fornitur wieħed fl-Irlanda.

               3.Wara li vvalutat din l-applikazzjoni, u bi qbil mad-dispożizzjonijiet kollha applikabbli tar-Regolament dwar l-FEG, il-Kummissjoni kkonkludiet li l-kundizzjonijiet għall-għotja ta' kontribuzzjoni finanzjarja mill-FEG huma ssodisfati.

               SOMMARJU TAL-APPLIKAZZJONI

                        L-applikazzjoni tal-FEG

                        EGF/2015/006 IE/PWA International

                        L-Istat Membru

                        L-Irlanda

                        Ir-reġjun(i) ikkonċernat(i) (il-livell NUTS 2)

                        IE02- Southern and Eastern

                        Id-data tat-tressiq tal-applikazzjoni

                        Id-19 ta’ Ġunju 2015

                        Id-data ta’ konferma tal-iriċevuta tal-applikazzjoni

                        Id-19 ta’ Ġunju 2015

                        Id-data tat-talba għal informazzjoni addizzjonali

                        It-3 ta' Lulju 2015

                        Id-data ta’ skadenza għall-għoti tal-informazzjoni addizzjonali

                        L-14 ta' Awwissu 2015

                        Id-data ta’ skadenza għat-tlestija tal-valutazzjoni

                        Is-6 ta' Novembru 2015

                        Il-kriterju ta' intervent

                        L-Artikolu 4(2) tar-Regolament FEG

                        L-intrapriża ewlenija

                        PWA International Ltd

                        L-għadd ta’ intrapriżi konċernati

                        2

                        Is-settur(i) tal-attività ekonomika

                        (Id-Diviżjoni tan-NACE Reviżjoni 2)
                           3

                        Id-Diviżjoni 33 - Tiswija u installazzjoni ta' makkinarju u tagħmir

                        L-għadd ta’ sussidjarji, fornituri u produtturi fl-istadju aħħari tal-produzzjoni

                        1

                        Il-perjodu ta’ referenza (erba’ xhur):

                        Id-19 ta' Diċembru 2014 – Id-19 ta' April 2015

                        L-għadd ta’ sensji matul il-perjodu ta’ referenza (a)

                        61

                        L-għadd ta’ sensji qabel u wara l-perjodu ta’ referenza (b)

                        47

                        L-għadd totali ta’ sensji (a + b)

                        108

                        L-għadd totali ta’ benefiċjarji fil-mira eliġibbli

                        108

                        L-għadd totali ta’ benefiċjarji fil-mira

                        108

                        L-għadd ta’ żgħażagħ barra mill-edukazzjoni, l-impjieg jew it-taħriġ (NEETs) fil-mira

                        108

                        Il-baġit għas-servizzi personalizzati (EUR)

                        707 670

                        Il-baġit għall-implimentazzjoni tal-FEG
                           4
                         (EUR)

                        29 486

                        Il-baġit totali (EUR)

                        737 156

                        Il-kontribuzzjoni tal-FEG (60 %) (EUR)

                        442 293

               VALUTAZZJONI TAL-APPLIKAZZJONI

               Proċedura

               4.Fid-19 ta’ Ġunju 2015, l-Irlanda ressqet l-applikazzjoni EGF/2015/006 IE/PWA fi żmien 12-il ġimgħa mid-data li fiha l-kriterji ta’ intervent stabbiliti fl-Artikolu 4 tar-Regolament tal-FEG ġew issodisfati. Il-Kummissjoni kkonfermat l-irċevuta tal-applikazzjoni fl-istess jum u talbet informazzjoni addizzjonali fi żmien ġimgħatejn mid-data tas-sottomissjoni tal-applikazzjoni, fit-3 ta’ Lulju 2015. Din l-informazzjoni addizzjonali ngħatat fi żmien sitt ġimgħat mid-data tat-talba. Il-perjodu ta' 12-il ġimgħa mill-irċevuta tal-applikazzjoni kompluta li fih il-Kummissjoni għandha tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja jiskadi fis-6 ta’ Novembru 2015.

               Eliġibbiltà tal-applikazzjoni

               L-intrapriżi u l-benefiċjarji kkonċernati

               5.L-applikazzjoni tikkonċerna 108 ħaddiema li ngħataw is-sensja fil-PWA International Ltd u fornitur wieħed. L-intrapriża ewlenija operat fis-settur ekonomiku kklassifikat taħt id-Diviżjoni 33 tan-NACE Reviżjoni 2 (Tiswija u installazzjoni ta' makkinarju u tagħmir). Is-sensji li taw l-intrapriżi kkonċernati jinsabu primarjament fir-reġjun tal-livell NUTS 2
                  5
                tal-Irlanda tan-Nofsinhar u tal-Lvant (IE 02).

                        L-intrapriżi u l-għadd ta' sensji matul il-perjodu ta' referenza

                        PWA International

                        104

                        Manguard

                        4

                        L-għadd totali ta’ intrapriżi: 2

                        L-għadd totali ta’ sensji:

                        108

                        L-għadd totali ta’ persuni li jaħdmu għal rashom li l-attività tagħhom waqfet:

                        0

                        L-għadd totali ta’ ħaddiema eliġibbli u persuni li jaħdmu għal rashom:

                        108

               Il-kriterji ta’ intervent

               6.L-Irlanda ressqet l-applikazzjoni skont il-kriterji ta’ intervent tal-Artikolu 4(2) b'deroga mill-kriterji tal-Artikolu 4(1)(a) tar-Regolament tal-FEG, li jeħtieġu li tal-inqas 500 ħaddiem ikunu ngħataw is-sensja fuq perjodu ta’ referenza ta’ erba’ xhur f’intrapriża fi Stat Membru, inkluż il-ħaddiema li ngħataw is-sensja mill-fornituri u mill-produtturi fl-istadju aħħari tal-produzzjoni u/jew persuni li jaħdmu għal rashom li l-attività tagħhom waqfet.

               7.Il-perjodu ta’ referenza ta’ erba’ xhur tal-applikazzjoni hu mid-19 ta’ Diċembru 2014 sad-19 ta’ April 2015.

               8.Is-sensji matul il-perjodu ta’ referenza huma kif ġej:

               –61 ħaddiem li ngħataw is-sensja mill-PWA International Ltd.

               Il-kalkolu tas-sensji u tal-waqfien tal-attività

               9.Is-sensji matul il-perjodu ta’ referenza ġew ikkalkulati kif ġej:

               –61 mid-data tat-terminazzjoni de facto tal-kuntratt ta’ impjieg jew l-iskadenza tiegħu.

               Benefiċjarji eliġibbli

               10.Minbarra l-ħaddiema li diġà ssemmew, il-benefiċjarji eleġibbli jinkludu 47 ħaddiem li ngħataw is-sensja qabel jew wara l-perjodu ta' referenza ta' erba' xhur. Dawn il-ħaddiema kollha ngħataw is-sensja wara t-tħabbira ġenerali tas-sensji mbassrin, fl-10 ta’ Ottubru 2014. Tista’ tiġi stabbilita rabta kawżali ċara mal-avveniment li wassal għas-sensji matul il-perjodu ta’ referenza.

               11.Għalhekk l-għadd totali ta' benefiċjarji huwa 108.

               Ir-rabta bejn is-sensji u t-tibdil strutturali kbir fix-xejriet kummerċjali dinjija minħabba l-globalizzazzjoni

               12.Sabiex tiġi stabbilita r-rabta bejn is-sensji u t-tibdil strutturali kbir fix-xejriet kummerċjali dinjija minħabba l-globalizzazzjoni, l-Irlanda targumenta li l-għeluq tal-PWAI, intrapriża tal-Manutenzjoni, it-Tiswija u t-Tiġdid bir-Reqqa (MRO) u impriża konġunta bejn il-United Technologies Corporation Pratt & Whitney (P&W) u s-Singapore Airlines Engineering Company (SIAEC), sar biex jissaħħu l-operazzjonijiet tal-kumpanija fl-Amerika ta’ Fuq u l-Asja bi trasferiment f’fażijiet mill-PWAI lill-faċilitajiet ta’ tiswija fi ħdan in-netwerk tal-P&W PSD, ibbażati f'Arkansas (l-Istati Uniti tal-Amerika) u l-Eagle Services Asia bbażata f’Singapore.

               13.Matul l-aħħar 10 snin il-klijenti bbażati fl-Asja ammontaw għal madwar 50 % tan-negozju tal-PWAI pereżempju, il-Japan Airlines (JAL), il-JAL Aeroparts, l-All Nippon Airways (ANA) u l-Mitsubishi Heavy Industries (MHI). Erbgħin fil-mija (40 %) oħra tan-negozju tal-PWAI kien ma’ klijenti bbażati fl-Istati Uniti tal-Amerka, bħall-United Airlines, u 10 % biss mill-klijenti kienu Ewropej pereżempju l-SR Technics fl-Iżvizzera u Lufthansa fil-Ġermanja.

               14.Fuq il-livell dinji, iż-żjarat lill-ħanut tax-xogħol tal-magna PW4000, li kienu jirrappreżentaw bejn wieħed u ieħor 90 % tan-negozju tat-tiswija tal-PWAI, naqas b’36 % bejn l-2006 u l-2013. Huwa previst tnaqqis ulterjuri ta’ 54 % għall-perjodu 2006-2020. Dan huwa minħabba l-irtirar bikri ta’ xi inġenji tal-ajru bi struttura primarja wiesgħa għal titjiriet twal li joperaw PW4000, peress li issa hemm magni aktar effiċjenti bħal Rolls-Royce Trent u P&W GP7000.

               15.Il-PWAI twettaq tiswijiet u reviżjonijiet tal-kaxxa tal-krank  għal Magni Kbar ta’ Inġenji tal-Ajru Kummerċjali. It-trasferimenti teknoloġiċi lejn ġenerazzjoni ġdida ta’ inġenji tal-ajru jgħinu wkoll biex jispjegaw għala kien hemm tnaqqis fid-domanda għall-attività tal-PWAI fiż-żona Irlandiża u l-migrazzjoni ta’ tali attività barra mill-UE. Il-flotta tal-inġenji tal-ajru dinjija tal-ġejjieni wisq probabbli se tkun iddominata minn tip ta' inġenju tal-ajru li jkollu kuritur wieħed / struttura primarja dejqa, li huma tipiċi ta', li jinkludu, il-B737-600/700/800/900 u l-familja ta' tipi ta' A32. Il-proporzjon ta' dan it-tip huwa mistenni li jikber mill-64% tal-lum għal aktar minn 70 % tal-flotta dinjija. Dan it-tkabbir huwa mistenni li jiġi mill-Asja, fejn is-settur tal-avjazzjoni qed jikber u hemm ħtieġa li tipi eqdem ta' inġenji tal-ajru jinbidlu b'tipi ta’ inġenji tal-ajru bi struttura primarja dejqa
                  6
               . Is-SAIEC, sussidjarja akkwiżita totalment mis-Singapore Airlines u nofs l-impriża konġunta tal-PWAI, hija l-ixprun ewlieni tal-isforzi nazzjonali ta' Singapore li jiżviluppa u jkattar l-impjiegi fl-attivitajiet tal-avjazzjoni internazzjonali.

               16.F’dawn l-aħħar snin, il-PWAI kienet affettwata abbażi ad hoc bin-nuqqas ta’ klawżola fil-Ftehim ta’ Kummerċ Ħieles bejn l-UE u l-Korea (FTA) li teżenta oġġetti msewwija mid-dazji doganali mad-dħul mill-ġdid tagħhom. Il-FTA tal-Korea mal-Istati Uniti jinkludi klawżola bħal din. Filwaqt li l-Korea estendiet l-eżenzjoni mid-dazju attwali sa tmiem l-2016, klijenti ta' terminu twil ġew avżati li fil-futur ċerti tariffi japplikaw mad-dħul mill-ġdid fil-Korea ta’ prodotti tal-avjazzjoni li ssewwew fl-UE, filwaqt li dawn it-tariffi mhux se jkunu japplikaw fuq dħul mill-ġdid fil-Korea wara t-tiswija fl-Istati Uniti. Għaldaqstant l-ex-sit kollaborattiv tal-PWA fl-Istati Uniti se jkun qed jibbenefika minn tali kundizzjonijiet preferenzjali filwaqt li l-PWAI mhux se tkun qed tibbenefika. Għalkemm għadd ta’ kwistjonijiet ġew riżolti, din is-sitwazzjoni tawlet ċerti negozjati kuntrattwali. Qabel dan, il-Korean Airlines kienet klijent kbir tal-faċilità fis-sit ta’ Dublin.

               17.Ix-xejra lejn il-lokalizzazzjoni tal-attività tal-MRO viċin ċentri ta’ espansjoni tal-avjazzjoni globali u l-impatti negattivi ta’ ftehimiet kummerċjali globali, affettwaw b’mod serju l-Ewropa u b’mod partikolari lill-Irlanda. L-SR Technics għalqet l-impjant tagħha fl-Ajruport ta’ Dublin fl-2009, bit-telf ta’ aktar minn 1 100 impjieg (EGF/2009/021 IE/SR Technics). Il-Lufthansa Technik Airmotive Ireland għalqet l-impjant tagħha fl-2014, bit-telf ta’ aktar minn 420 impjieg (EGF/2014/016 IE/Lufthansa Technik).

               18.S'issa s-settur tat-"tiswija u l-installazzjoni tal-makkinarju u t-tagħmir" kien is-suġġett ta' dawn it-tliet applikazzjonijiet tal-FEG, tnejn minnhom ibbażati fuq il-kummerċ marbut mal-globalizzazzjoni
                  7
                u l-każ l-ieħor
                  8
                ibbażat fuq il-kriżi finanzjarja u ekonomika globali.

               L-avvenimenti li wasslu għas-sensji u għall-waqfien tal-attività

               19.L-avveniment li wassal għal dawn is-sensji huwa l-għeluq tal-PWAI, ibbażata f'Rathcoole, Co Dublin. Oriġinarjament kienet ġiet stabbilita fl-1989 bħala impriża konġunta bejn il-United Technologies Corporation u l-Airmotive Ireland Holdings, aktar reċentement magħrufa bħala Lufthansa Technik Airmotive Ireland.

               20.Fl-10 ta’ Ottubru 2013, il-Bord tad-Diretturi tal-PWAI ħabbar pjanijiet biex jagħlaq in-negozju, abbażi ta' fażijiet fuq perjodu ta’ 18-il xahar, bl-għeluq finali f’Ġunju 2015. Il-Bord tad-Diretturi tal-PWAI, fil-konsultazzjonijiet mar-rappreżentanti tal-impjegati, ikkonferma li d-deċiżjoni li tingħalaq il-faċilità tal-PWAI ma kinitx riflessjoni tal-impjegati, peress li l-produttività u l-effiċjenza kienu żdiedu u l-miri kritiċi kollha kienu ntlaħqu jew saħansitra nqabżu eż. id-dħul annwali, il-profitt, is-saħħa ambjentali u s-sikurezza u l-kwalità.

               21.Fiż-żmien tal-ittra uffiċjali lill-Ministru, li tinnotifika l-għoti kollettiv tas-sensji, in-numru ta’ persuni impjegati fis-sit tal-PWAI f'Rathcoole kien ta’ 107 b’kollox (98 permanenti, erba’ impjegati għal żmien fiss u ħames ħaddiema tal-aġenziji).

               22.L-ewwel ħaddiema ngħataw is-sensja fit-22 ta’ Mejju 2014, u l-ħaddiema kollha, bl-eċċezzjoni tal-aħħar tnejn, kienu telqu sat-28 ta’ Awwissu 2015. Dawn l-aħħar żewġ ħaddiema telqu fit-30 ta’ Settembru 2015.

               L-impatt mistenni tas-sensji fuq l-ekonomija u l-impjiegi lokali, reġjonali jew nazzjonali

               23.L-impjant tal-PWAI jinsab fiċ-ċentru tal-kontea tan-Nofsinhar ta' Dublin. F’Marzu 2015, 104 ħaddiema tal-PWAI kien joqogħdu fil-kontej ġeografiċi ta’ Dublin (51), Kildare (34), Meath (4), Wicklow (4) u f'kontej oħra tal-madwar (11). Minn fost ir-residenti ta' Dublin, 14 kienu joqogħdu f'żoni qrib ta' Rathcoole, bħal Tallaght u Clondalkin (fin-Nofsinhar ta' Dublin) u fi Blanchardstown (Fingal).

               24.L-aħħar Ċensiment (2011) jipprovdi statistika varja dettaljata. Għalhekk, minn popolazzjoni totali ta’ età ’l fuq minn 15-il sena, ir-rata tal-qgħad fin-Nofsinhar ta’ Dublin kienet biss ftit ogħla (11,61 %) mill-medja nazzjonali (10,83 %), iżda dawn iċ-ċifri jaħbu rqajja’ ta’ żvantaġġ lokali konsiderevoli. Pereżempju, Blanchardstown-Tyrrelstown, Tallaght-Killinarden, Clondalkin-Rowlagh u Tallaght-Fettercairn kienu fost il-25 ta' quddiem nett mit-3 409 distretti elettorali nazzjonali li għandhom ċifri ta' qgħad ta' bejn it-22 %, u l-25 %. L-edukazzjoni sekondarja baxxa kienet l-ogħla livell ta’ edukazzjoni miksub minn madwar 25,4 %
                  9
                tal-popolazzjoni f'Tallaght-Killinarden filwaqt li d-djar tal-awtorità lokali jirrapreżentaw madwar 49,4 % tal-pussess tad-djar f'Tallaght-Fettercairn. Indikaturi soċjoekonomiċi oħra bħal rati baxxi ta’ impjieg, nuqqas ta’ kwalifiki professjonali, numru kbir ta’ unitajiet domestiċi mmexxija minn ġenitur wieħed u livelli  ta' dipendenza għolja jindikaw żvantaġġ konsiderevoli u faqar fil-livelli lokali.

               25.Minkejja t-tnaqqis fiċ-ċifri tal-qgħad fi żminijiet aktar riċenti, matul il-perjodu minn Diċembru 2014 sa Marzu 2015, in-numru ta’ persuni taħt l-età ta’ 25 snin fuq il-Live Register tal-persuni qiegħda fir-reġjun ta’ Dublin fil-fatt żdied filwaqt li l-medja fl-Istat naqset b’-1,85 %.

               26.Is-sensji fil-PWAI diġà qed ikollhom impatt negattiv fuq l-ekonomija u s-swieq tax-xogħol ta’ partijiet ta’ Dublin u r-reġjun tal-Lvant, b’mod partikolari l-impatti negattivi fuq dawk iż-żoni lokali fejn toqgħod il-parti l-kbira tal-ħaddiema tal-PWAI. Meta r-rati tal-qgħad riċentament urew tendenza ‘l fuq f’dawk ir-reġjuni u inqas opportunitajiet fi ħdan l-MRO u fis-settur usa’ tal-manifattura, ex-ħaddiema tal-PWAI, b'mod partikolari ħaddiema rġiel anzjani, qed jiffaċċjaw kompetizzjoni għall-impjiegi li qed tiżdied u riskju ogħla ta’ qgħad fit-tul.

               Spjegazzjoni taċ-ċirkostanzi eċċezzjonali li jirfdu l-ammissibbiltà tal-applikazzjoni

               27.L-Irlanda targumenta li din l-applikazzjoni għandha tiġi assimilata ma’ applikazzjoni skont l-Artikolu 4(1)(a) tar-Regolament FEG minħabba ċ-ċirkustanzi eċċezzjonali li għandhom impatt serju fuq l-impjiegi u l-ekonomija lokali, reġjonali jew nazzjonali. Dan l-argument huwa bbażat fuq is-sitwazzjoni diffiċli li kienet teżisti fiż-żona, flimkien mal-effett kumulattiv tal-għeluq ta' tliet impriżi fis-settur tal-MRO f’perjodu qasir, u li l-ebda impjegatur f'dan is-settur mhu qed jibqa' fl-Irlanda kollha.

               28.Il-PWAI bdiet il-ħajja kummerċjali tagħha fl-1989 bħala “Airmotive Ireland Holdings Ireland”, sussidjarja tal-impriża prinċipali Lufthansa Technik u stabbiliet ruħha 200 metru biss mill-impriża prinċipali, qabel ma wara ġiet akkwistata mill-UTC u saret PWAI. Minn hemm 'il quddiem l-iżvilupp tal-PWAI kien riflessjoni ta' dak tal-Lufthansa Technik bi tkabbir qawwi fis-snin 1990 u l-bidu tas-snin 2000 u mbagħad tnaqqis fil-fatturat u fl-attività u l-għeluq eventwali fl-2014/15 għall-istess tipi ta’ raġunijiet (kompetizzjoni globali mill-Asja u bnadi oħra, id-delokalizzazzjoni lejn swieq emerġenti li joffru opportunitajiet ta’ espansjoni akbar, eċċ). Il-PWAI operat fl-istess settur tal-Lufthansa Technik u, u kieku dawn is-sensji seħħew xi xhur qabel, setgħu jiġu inklużi ma’ dawk tal-Lufthansa Technik bħala parti mill-applikazzjoni settorjali tal-FEG.

               29.Sa mis-snin disgħin, l-Irlanda, li bdiet b'bażi baxxa tal-impjiegi, bil-mod il-mod bniet niċċa għaliha fis-settur tal-MRO, biex b'hekk attirat investiment barrani dirett u sostanzjali u ħolqot impjiegi mħallsin tajjeb fis-settur.

               30.Fi Frar 2009, l-SR Technics għalqet l-impjant tagħha fl-Ajruport ta’ Dublin, bit-telf ta’ aktar minn 1 135 impjieg fis-settur tal-MRO (EGF/2009/021 IE/SR Technics).

               31.F’Ottubru 2013, il-PWA International Ltd ħabbret l-għeluq tagħha b’telf ta’ 107 impjieg fis-settur tal-MRO (EGF/2015/006 IE PWA International).

               32.F’Novembru 2013, il-Lufthansa Technik ħabbret l-għeluq tagħha u 415-il sensja (EGF/2014/016 IE/Lufthansa Technik).

               33.Għalhekk intilef total ta’ 1 657 impjieg f’inqas minn ħames snin f'subsettur wieħed (il-manutenzjoni, it-tiswija u t-tiġdid bir-reqqa tal-inġenji tal-ajru) f'żona delimitata waħda (Dublin). Dan it-telf sinifikanti ta’ impjiegi f’ekonomija miftuħa żgħira bħall-Irlanda huwa eċċezzjonalment gravi f’termini ta’ impjiegi u dħul.

               34.Il-profil tal-ħiliet tal-ħaddiema affettwati taħt il-programm tal-FEG tal-SR Technics kien simili ħafna għal dak tal-ħaddiema tal-PWAI. Il-programm tal-FEG tal-SR Technics kien wassal għal riżultati pożittivi, b’xi 53,45 % tal-benefiċjarji lura fl-impjieg f’Settembru 2012, kważi 12-il xahar wara tmiem il-programm.

               35.Il-potenzjal tal-impjieg mill-ġdid fl-Irlanda għall-ħaddiema bil-ħiliet tal-MRO mis-settur tal-avjazzjoni qed jonqos ħafna. Barra minn hekk, opportunitajiet biex ifittxu impjieg bħal dan fl-Irlanda ta’ Fuq naqsu b’mod qawwi, fl-2014 u fl-2015 b’avviżi ta' total ta’ 800 sensja f’Bombardier, kumpanija tal-manifattura tal-avjazzjoni bbażata f’Belfast, lokalizzata 165 km minn Dublin.

               Il-benefiċjarji fil-mira u l-azzjonijiet proposti

               Il-benefiċjarji fil-mira

               36.L-għadd stmat ta’ ħaddiema ssensjati li mistennija jipparteċipaw fil-miżuri huwa 108. Id-disaggregazzjoni ta' dawn il-ħaddiema skont is-sess, iċ-ċittadinanza u l-età hija kif ġej:

                        Kategorija

                        L-għadd ta’
                           benefiċjarji fil-mira

                        Sess:

                        Irġiel:

                        98

                        (90,74 %)

                        Nisa:

                        10

                        (9,26 %)

                        Ċittadinanza:

                        Iċ-ċittadini tal-UE:

                        108

                        (100 %)

                        mhux ċittadini tal-UE:

                        0

                        (0 %)

                        Grupp ta’ età:

                        15-24 sena:

                        2

                        (1,85 %)

                        25-29 sena:

                        3

                        (2,78 %)

                        30-54 sena:

                        85

                        (78,70 %)

                        55-64 sena:

                        17

                        (15,74 %)

                        iktar minn 64 sena:

                        1

                        (0,93 %)

               37.Barra minn hekk, l-awtoritajiet Irlandiżi se jipprovdu servizzi personalizzati kkofinanzjati mill-FEG lil massimu ta’ 108 żagħżugħ u żagħżugħa li huma barra mill-edukazzjoni, l-impjieg jew it-taħriġ (NEETs) li jkollhom inqas minn 25 sena fid-data tat-tressiq tal-applikazzjoni, peress li 61 mis-sensji li seħħew fir-reġjun tal-livell 2 tan-NUTS fin-Nofsinhar u fil-Lvant (IE02), li huma eliġibbli skont l-Inizjattiva Favur l-Impjieg taż-Żgħażagħ.

               38.Għaldaqstant, it-total stmat ta’ benefiċjarji fil-mira li huma mistennija jieħdu sehem fil-miżuri, inklużi NEETs, huwa 216.

               L-eliġibbiltà tal-azzjonijiet proposti

               39.Is-servizzi personalizzati li se jingħataw lill-ħaddiema ssensjati u lin-NEETs huma dawn li ġejjin:

               –Gwida u ppjanar u żvilupp tal-karriera

               Il-gwida okkupazzjonali u l-ippjanar tal-karriera bikrija u komprensivi huma importanti ħafna għall-ħaddiema ssensjati li fil-bidu jistgħu jħossuhom diżorjentati u inċerti minn kif se jerġgħu jidħlu fis-suq tax-xogħol.

               L-appoġġ jinkludi t-tfassil ta' profil individwali, l-identifikazzjoni tal-bżonnijiet, il-valutazzjoni tat-tagħlim, it-tħejjija tas-CV, il-gwida u l-ippjanar tal-karriera, l-għajnuna fit-tfittxija ta' impjieg u għajnuniet u pariri relatati oħra.

               Id-Dipartiment tal-Protezzjoni Soċjali, il-Bordijiet tal-Edukazzjoni u t-Taħriġ, l-Unità ta' Koordinazzjoni tas-SOLAS tal-FEG u speċjalisti oħra, fejn hu xieraq, se jgħinu lill-ħaddiema ssensjati, billi fost servizzi oħra, se joffrulhom korsijiet akkreditati mill-QQI għall-ippjanar tal-karrieri
                  10
                li jservu ta' tarġiet li jwasslu għal korsijiet ta' taħriġ u edukazzjoni aktar formali orjentati lejn l-impjieg.

               Il-PWAI stess implimentat programm għall-klassifikazzjoni mill-ġdid qabel is-sensja ta’ ħaddiema individwali, li tahom l-opportunità li jirċievu individwalment pariri finanzjarji u dwar il-karriera.

               –Għotja ta' Taħriġ tal-FEG

               Il-mekkaniżmu tal-Għotja ta’ Taħriġ tal-FEG jipprovdi flessibiltà lill-benefiċjarju tal-FEG biex jidentifika u jagħżel korsijiet ta’ taħriġ imfassla apposta u approvati, edukazzjoni għolja u avvanzata flimkien ma' dawk mogħtija permezz tas-sistema pubblika. Tali programmi jistgħu jiġu ffinanzjati bl-għotja ta’ taħriġ tal-FEG. Dawn il-programmi huma jew akkreditati mill-industrija jew huma jew akkreditati skont Quality and Qualifications Ireland (QQI).

               –Programmi ta' Taħriġ u Edukazzjoni Għolja u Avvanzata

               Dawn il-miżuri jingħataw prinċipalment minn aġenziji tal-istat bħal pereżempju l-Bords tal-Edukazzjoni u t-Taħriġ
                  11
                iżda wkoll minn fornituri privati approvati.

               Jistgħu jiġu pprovduti wkoll internship speċifiku, kollokamenti f'impjieg, esperjenza ta’ xogħol, apprendistat u programmi ta' taħriġ orjentati lejn il-komunità, f'konsultazzjoni mad-Dipartiment tal-Protezzjoni Soċjali (DSP) u korpi Statali oħrajn li għandhom ir-responsabbiltà nazzjonali għal interventi bħal dawn.

               –Programmi ta' Edukazzjoni Ogħla

               Programmi ta' Edukazzjoni Għolja se jikkonsistu minn programmi full time jew part time għall-popolazzjoni fil-mira, li jingħataw permezz ta' istituzzjonijiet ffinanzjati mill-Istat, primarjament fir-reġjun ta' Dublin u fiż-żoni interni tiegħu.

               L-Istituti tat-Teknoloġija ta' Tallaght, ta' Blanchardstown, ta' Carlow, ta' Dublin u Dublin City University huma istituzzjonijiet ewlenin tal-edukazzjoni għolja li jkopru ż-żona ġenerali minn fejn jiġu l-ħaddiema affettwati.

               Jistgħu jingħataw ukoll korsijiet qosra ta' konverżjoni li jimmiraw lejn il-ħiliet magħrufin li huma skarsi u ffinanzjati permezz ta' inizjattivi bħal Springboard u Momentum
                  12
                fil-każijiet xierqa.

               L-Għotja għat-Taħriġ tal-FEG hija disponibbli lill-klijienti biex ikollhom aċċess għal programmi tat-tielet livell mogħtija b'mod privat f'każijiet li dawn ma jiġux offruti fis-sistema ffinanzjata mill-gvern jew meta jkunu speċjalizzati ħafna. Il-kontenut tal-programm tal-edukazzjoni u t-taħriġ huwa vvalidat minn QQI.

               Il-PWAI stabbilixxiet "Programm ta' Borża ta' Studju għall-Impjegat" li tisponsorizza impjegati li qed joħorġu mill-impjieg li jibdew jew ikomplu b’edukazzjoni terzjarja ta’ mill-inqas livell ta’ lawrja ordinarja għal perjodu ta’ 12-il xahar wara d-data l-ħruġ tagħhom. Din l-attività komplementari mhix obbligatorja u ma titħallasx mill-FEG.

               –Allowances b'limitu ta' żmien

               Biex tiġi ffaċilitata l-parteċipazzjoni fil-korsijiet ta’ gwida, taħriġ u edukazzjoni, se tingħata skema ta' kontribuzzjoni tal-FEG għall-ispejjeż tal-kors (CEC), biex jitħallsu xi spejjeż addizzjonali involuti. Is-CEC hija amministrata mill-Unità ta' Koordinazzjoni tal-FEG u tikkontribwixxi lejn xi ftit mill-ispejjeż assoċjati mal-mobbiltà, is-sussistenza, il-materjali tal-kors, it-tagħmir, il-kura tat-tfal, eċċ. iżda hija soġġetta għal ċerti limiti finanzjarji.

               Appoġġi oħra limitati biż-żmien jistgħu jinkludu l-edukazzjoni, it-taħriġ, l-impjiegi u l-allowances tal-attivazzjoni.

               40.L-azzjonijiet proposti deskritti hawnhekk jikkostitwixxu miżuri attivi fis-suq tax-xogħol fl-azzjonijiet eliġibbli stabbiliti fl-Artikolu 7 tar-Regolament tal-FEG. Dawn l-azzjonijiet ma jiħdux post il-miżuri passivi tal-protezzjoni soċjali.

               41.L-Irlanda pprovdiet l-informazzjoni meħtieġa dwar l-azzjonijiet li huma obbligatorji għall-intrapriża kkonċernata permezz tal-liġi nazzjonali jew skont il-ftehimiet kollettivi. Huma kkonfermaw li kontribuzzjoni finanzjarja mill-FEG ma tissostitwixxix dawn l-azzjonijiet.

               Il-baġit stmat

               42.L-ispejjeż totali stmati huma ta’ EUR 737 156, li huma magħmula min-nefqa għal servizzi personalizzati ta’ EUR 707 670 u n-nefqa għal attivitajiet preparatorji, ta’ ġestjoni, informazzjoni u pubbliċità, kontroll u rapportar ta’ EUR 29 486.

               43.Il-kontribuzzjoni finanzjarja totali mitluba mill-FEG hija ta’ EUR 442 293 (60 % tal-ispejjeż totali).

                        Azzjonijiet

                        L-għadd stmat ta’ parteċipanti

                        L-ispiża stmata għal kull parteċipant
                        (f’EUR)

                        L-ispejjeż totali stmati

                        (f’EUR)

                        Is-servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG)

                        Gwida u ppjanar tal-karriera

                        190

                        450

                        85 500

                        Għotja ta' Taħriġ tal-FEG

                        122

                        1 800

                        219 600

                        Programmi ta' Taħriġ u tal-Edukazzjoni Avvanzata

                        44

                        2 500

                        110 000

                        Programmi ta' Edukazzjoni Għolja

                        15

                        5 800

                        87 000

                        Appoġġi għall-intraprenditorija u għal dawk li jaħdmu għal rashom:

                        6

                        5 000

                        30 000

                        Subtotal (a):

                        Il-perċentwal tal-pakkett ta’ servizzi personalizzati:

                        —

                        532 100

                        (75,19 %)

                        Benefiċċji u inċentivi (Azzjonijiet skont l-Artikolu 7(1)(b) tar-Regolament tal-FEG)

                        Allowances limitati biż-żmien

                        181

                        970

                        175 570

                        Subtotal (b):

                        Il-perċentwal tal-pakkett ta’ servizzi personalizzati:

                        —

                        175 570

                        (24,81 %)

                         Azzjonijiet skont l-Artikolu 7(4) tar-Regolament tal-FEG

                        1 Attivitajiet preparatorji

                        —

                        2 Ġestjoni

                        —

                        8 000

                        3 Informazzjoni u pubbliċità

                        —

                        1 486

                        4 Kontroll u rapportar

                        —

                        20 000

                        Subtotal (c):

                        Perċentwal tal-ispejjeż totali:

                        —

                        29 486

                        (4,00 %)

                        Spejjeż totali (a + b + c):

                        —

                        737 156

                        Il-kontribuzzjoni tal-FEG (60 % tal-ispejjeż totali)

                        —

                        442 293

               44.L-ispejjeż tal-azzjonijiet identifikati fit-tabella ta’ hawn fuq bħala azzjonijiet skont l-Artikolu 7(1)(b) tar-Regolament tal-FEG ma jaqbżux il-35 % tal-ispejjeż totali għall-pakkett ikkoordinat ta’ servizzi personalizzati. L-Irlanda kkonfermat li dawn l-azzjonijiet huma soġġetti għall-parteċipazzjoni attiva tal-benefiċjarji fil-mira fit-tfittxija għax-xogħol jew l-attivitajiet ta’ taħriġ.

               Il-perjodu ta' eliġibbiltà tan-nefqa

               45.L-awtoritajiet tal-Irlanda bdew jipprovdu s-servizzi personalizzati lill-benefiċjarji fil-mira fit-22 ta’ Mejju 2014. Għalhekk, in-nefqa fuq l-azzjonijiet se tkun eliġibbli għal kontribuzzjoni finanzjarja mill-FEG mit-22 ta' Mejju 2014 sad-19 ta' Ġunju 2017, bl-eċċezzjoni tal-livell terzjarju tal-edukazzjoni, li se jkun eliġibbli għal kontribuzzjoni finanzjarja sad-19 ta' Diċembru 2017.

               46.L-awtoritajiet tal-Irlanda bdew iġarrbu n-nefqa amministrattiva sabiex jimplimentaw il-FEG fl-10 ta' Ottubru 2013. Għalhekk, in-nefqa fuq attivitajiet ta' tħejjija, ta' ġestjoni, ta' informazzjoni u pubbliċità, u ta' kontroll u rappurtar se jkunu eliġibbli għal kontribuzzjoni finanzjarja mill-FEG mill-10 ta' Ottubru 2013 sad-19 ta' Diċembru 2017.

               Il-komplementarjetà ma' azzjonijiet iffinanzjati b'fondi nazzjonali jew tal-Unjoni

               47.Is-sors tal-prefinanzjament nazzjonali huwa l-Ministeru tal-Finanzi Irlandiż, li se jikkofinanzja wkoll il-programm. In-nefqa se tittieħed mill-Fond Nazzjonali għat-Taħriġ u mis-sottointestaturi tal-infiq ivvutati tad-Dipartiment tal-Edukazzjoni u l-Ħiliet u minn Dipartimenti tal-Gvern rilevanti oħrajn.

               48.L-Irlanda kkonfermat li l-miżuri deskritti hawn fuq li jirċievu kontribuzzjoni finanzjarja mill-FEG mhux ser jirċievu wkoll kontribuzzjonijiet finanzjarji minn strumenti finanzjarji oħrajn tal-Unjoni.

               Il-proċeduri għall-konsultazzjoni mal-benefiċjarji fil-mira jew mar-rappreżentanti tagħhom, jew mas-sħab soċjali, kif ukoll mal-awtoritajiet lokali u reġjonali

               49.L-Irlanda indikat li l-pakkett ikkoordinat tas-servizzi personalizzati tfassal b'konsultazzjoni mal-benefiċjarji fil-mira u mar-rappreżentanti tagħhom, kif ukoll mat-trade unions.

               50.Wara l-irċevuta tan-notifika mid-Dipartiment tal-Impjiegi, l-Intrapriża u l-Innovazzjoni dwar is-sensji kollettivi imminenti f’Ottubru 2013, l-Awtorità ta’ Ġestjoni tal-FEG (MA tal-FEG), flimkien mal-Awtorità tal-Iżvilupp Industrijali, ikkuntattjat lill-maniġment tal-kumpanija u t-trade unions is-SIPTU
                  13
               , it-TEEU u l-Unite the Union biex jidentifikaw u jiddiskutu l-ħtiġijiet potenzjali ta’ integrazzjoni mill-ġdid fis-suq tax-xogħol tal-ħaddiema li kienu se jngħataw is-sensja.

               51.F’April 2014 il-FEG tal-MA rċeviet stħarriġ dwar il-preferenzi tat-taħriġ tal-ħaddiema mwettaq mill-PWAI u li wera interess wiesa' fit-taħriġ tekniku u relatat mal-avjazzjoni. Il-kuntatt bilaterali kompla bejn l-Awtorità ta’ Ġestjoni tal-FEG (MA tal-FEG) u l-kumpanija u t-trade unions matul il-bqija tal-2014.

               52.Aktar kuntatti mill-MA tal-FEG laħqu l-qofol tagħhom f’laqgħa fil-25 ta’ Frar 2015, xahar qabel id-data ta' tmiem l-impjieg tal-akbar grupp ta’ ħaddiema fil-PWAI, fejn l-MA tal-FEG, l-Unità ta' Koordinazzjoni tas-SOLAS tal-FEG, il-ħaddiema tal-PWAI u t-trade unions kienu rrappreżentati u l-potenzjal tal-FEG favur il-ħaddiema li ngħataw is-sensja ġie diskuss. Għaldaqstant il-ħaddiema kollha ġew mistħarrġa f’Marzu 2015 mill-Unità ta’ Koordinazzjoni tal-FEG fir-rigward tal-bżonnijiet potenzjali tagħhom għall-integrazzjoni mill-ġdid fis-suq tax-xogħol. Ir-riżultati ta’ din il-konsultazzjoni taw informazzjoni utli għall-miżuri propsoti tal-FEG inklużi fl-applikazzjoni.

               53.Se jitwaqqaf forum konsultattiv jew proċess interattiv ieħor biex jissuplementa l-ħidma kontinwa tal-Unità ta' Koordinazzjoni tal-FEG u biex jagħti l-opportunità lill-ħaddiema ssensjati u lill-partijiet ikkonċernati rilevanti li jagħtu l-ideat tagħhom b'mod kontinwu, biex dawn jintużaw fl-implimentazzjoni effettiva tal-programm tal-FEG.

               Ġestjoni u sistemi ta’ kontroll

               54.L-Irlanda avżat lill-Kummissjoni li l-kontribuzzjoni finanzjarja se tkun ġestita mill-persunal magħżul tad-Dipartiment tal-Edukazzjoni u l-Ħiliet li nħatar bħala l-Awtorità ta' Ġestjoni (MA) tal-FEG. Ir-rwol prinċipali tal-MA tal-FEG huwa li jiġi vverifikat li l-programm ta’ servizzi personalizzati u appoġġ, kofinanzjati mill-FEG, twassal b'miod xieraq u li jiżguraw li s-servizzi mogħtija kollha huma appoġġati minn dokumentazzjoni preċiża verifikabbli.

               55.Il-Korp Intermedju jwettaq kontrolli addizzjonali biex jiżgura li d-dikjarazzjoni tan-nefqa finali mill-Korpi Benefiċjarji Pubbliċi fir-rigward tat-talbiet hija preċiża u appoġġata minn rekord tal-awditjar ċar qabel ma ssir dikjarazzjoni formali tal-ammont totali tan-nefqa eliġibbli.

               56.Il-Korpi Benefiċjarji Pubbliċi huma responsabbli biex jitolbu l-finanzjament tal-FEG mingħand l-Awtorità ta' Ġestjoni (MA) tal-FEG, u fil-biċċa l-kbira, għall-iżborż tiegħu. Huma responsabbli wkoll biex jivverifikaw li l-għan, l-ambitu u d-daqs tal-finanzjament ikunu xierqa skont it-termini tal-applikazzjoni tal-FEG. Barra minn hekk, huma jiżguraw li jkunu ġew stabbiliti proċeduri ta' monitoraġġ, reġistrazzjoni xierqa u kontroll intern b'rabta man-nefqiet u t-talbiet kollha relatati mal-FEG mill-fornituri tas-servizz u li dawn jiġu dokumentati kif xieraq.

               57.L-Awtorità ta' Ċertifikazzjoni tal-FEG hija responsabbli għaċ-ċertifikazzjoni tan-nefqa marbuta mal-miżuri kofinanzjati mill-FEG. Billi twettaq dan, l-awtorità tivverifika l-konformità mar-rekwiżiti kollha marbutin mal-preċiżjoni, mal-legalità, mal-eliġibbiltà u mar-regolarità tan-nefqa.

               58.Kumpanija tal-awditjar ssorsjata esternament tiġi kkuntrattata mill-MA sabiex tipprovdi opinjoni tal-awditjar dwar jekk in-nefqa li għaliha ngħata l-kofinanzjament tal-UE hix legali u regolari; jekk il-kontijiet bid-dettalji tal-infiq tal-programm jagħtux stampa vera u ġusta u s-sistemi ta’ kontroll imħaddma jiffunzjonawx kif suppost.

               L-impenji mogħtija mill-Istat Membru kkonċernat

               59.L-Irlanda tat l-assigurazzjonijiet kollha meħtieġa rigward dawn li ġejjin:

               –il-prinċipji tal-ugwaljanza tat-trattament u tan-nondiskriminazzjoni se jiġu rispettati fil-kuntest tal-aċċess għall-azzjonijiet proposti u fl-implimentazzjoni tagħhom,

               –inżammet il-konformità mar-rekwiżiti stabbiliti fil-leġiżlazzjoni nazzjonali u tal-UE dwar sensji kollettivi,

               –l-azzjonijiet proposti mhumiex se jirċievu għajnuna finanzjarja minn fondi oħrajn jew minn strumenti finanzjarji oħra tal-Unjoni, u kwalunkwe finanzjament doppju se jiġi evitat,

               –l-azzjonijiet proposti se jikkomplementaw l-azzjonijiet iffinanzjati mill-Fondi Strutturali,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONIJIET BAĠITARJI

               Proposta baġitarja

               60.Il-FEG ma għandux jaqbeż ammont annwali massimu ta’ EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  14
               .

               61.Wara li eżaminat l-applikazzjoni fir-rigward tal-kundizzjonijiet stabbiliti fl-Artikolu 13(1) tar-Regolament tal-FEG, u wara li qieset l-għadd ta’ benefiċjarji fil-mira, l-azzjonijiet proposti u l-ispejjeż stmati, il-Kummissjoni tipproponi li jiġi mobilizzat il-FEG għall-ammont ta’ EUR 442 293, li jirrappreżenta 60 % tal-ispejjeż totali tal-azzjonijiet proposti, biex tiġi pprovduta kontribuzzjoni finanzjarja għall-applikazzjoni.

               62.Id-deċiżjoni proposta biex jiġi mmobilizzat il-FEG se tittieħed b'mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, il-kooperazzjoni fi kwistjonijiet baġitarji u l-ġestjoni finanzjarja tajba
                  15
               .

               Atti relatati

               63.Fl-istess żmien li se tkun qed tippreżenta din il-proposta għal deċiżjoni biex jiġi mmobilizzat il-FEG, il-Kummissjoni se tippreżenta proposta lill-Parlament Ewropew u lill-Kunsill biex jiġu trasferiti EUR 442 293 fil-linja baġitarja rilevanti.

               64.Fl-istess żmien li tadotta din il-proposta biex jiġi mobilizzat il-FEG, il-Kummissjoni se tadotta deċiżjoni dwar kontribuzzjoni finanzjarja permezz ta' att ta' implimentazzjoni, li għandu jidħol fis-seħħ fid-data ta' dakinhar li l-Parlament Ewropew u l-Kunsill jadottaw id-deċiżjoni proposta li jiġi mobilizzat il-FEG.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni
                  (applikazzjoni mill-Irlanda – EGF/2015/006 IE/PWA International)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  16
               , u b’mod partikolari l-Artikolu 15(4) tiegħu,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  17
               , u b’mod partikolari l-punt 13 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)Il-Fond Ewropew ta' Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lill-persuni li jaħdmu għal rashom li l-attività tagħhom tkun intemmet b'riżultat ta' bidliet strutturali kbar fix-xejriet kummerċjali dinjija minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali, jew b'riżultat ta' kriżi ekonomika u finanzjarja globali ġdida, u sabiex jgħinhom fl-integrazzjoni mill-ġdid tagħhom fis-suq tax-xogħol.

               (2)Il-FEG ma għandux jaqbeż l-ammont massimu annwali ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013
                  18
               .

               (3)Fid-19 ta’ Ġunju 2015, l-Irlanda ressqet l-applikazzjoni EGF/2015/006 IE/PWA International Ltd għal kontribuzzjoni finanzjarja mill-FEG, wara sensji fil-PWA International Ltd. u fornitur wieħed fl-Irlanda. Din kienet supplementata b'informazzjoni addizzjonali provduta skont l-Artikolu 8(3) tar-Regolament (UE) Nru 1309/2013. Dik l-applikazzjoni tikkonforma mar-rekwiżiti għad-determinazzjoni ta’ kontribuzzjoni finanzjarja mill-FEG skont l-Artikolu 13 ta’ dak ir-Regolament.

               (4)Skont l-Artikolu 6 (2) tar-Regolament (UE) Nru 1309/2013, l-Irlanda ddeċidiet li tipprovdi servizzi personalizzati kkofinanzjati mill-FEG lil 108 żagħżugħ u żagħżugħa li huma barra mill-edukazzjoni, l-impjieg jew it-taħriġ (NEETs) ukoll.

               (5)F’konformità mal-Artikolu 4(2) tar-Regolament (UE) Nru 1309/2013, l-applikazzjoni mill-Irlanda hija meqjusa ammissibbli peress li s-sensji għandhom impatt serju fuq l-impjiegi u l-ekonomija lokali, reġjonali jew nazzjonali.

               (6)Il-FEG għandu, għalhekk, ikun immobilizzat biex jipprovdi kontribuzzjoni finanzjarja ta’ EUR 442 293 fir-rigward tal-applikazzjoni mressqa mill-Irlanda.

               (7)Sabiex jitnaqqas kemm jista' jkun iż-żmien li jittieħed biex jiġi mmobilizzat il-FEG, din id-Deċiżjoni għandha tidħol fis-seħħ mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni Ewropea għas-sena finanzjarja 2015, il-Fond Ewropew ta' Aġġustament għall-Globalizzazzjoni għandu jiġi mobilizzat biex jipprovdi s-somma ta' EUR 442 293 f'approprjazzjonijiet ta' impenn u ta' pagament.

               Artikolu 2

               Din id-Deċiżjoni tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Din tapplika minn [the date of its adoption]*.

                  19Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)
                  ĠU L 347, 20.12.2013, p. 855.

                     (2)
                  Skont it-tifsira tal-Artikolu 3 tar-Regolament tal-FEG.

                     (3)
                  ĠU L 393, 30.12.2006, p. 1.

                     (4)
                  Skont ir-raba’ paragrafu tal-Artikolu 7 tar-Regolament (UE) Nru 1309/2013.

                     (5)
                  Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34).

                     (6)
                  Ir-rapport tad-Dipartiment tar-Riżorsi Umani tal-Lufthansa Technik lill-IDA Ireland (l-Awtorità tal-Iżvilupp Industrijali) tat-28 ta' Marzu 2014.

                     (7)
                  EGF/2014/016 IE/Lufthansa Technik u EGF/2015/006 IE/PWA International.

                     (8)
                  EGF/2009/021 IE/SR Technics.

                     (9)

                     http://airo.maynoothuniversity.ie/external-content/census-2011-national-mapping-viewer

                  .

                     (10)
                  QQI -

                     www.qqi.ie

                     (11)
                  http://www.etbi.ie/etbs/directory-of-etbs/

                     (12)

                     www.springboardcourses.ie

                  ;

                     www.momentumskills.ie

                  .

                     (13)
                  Il-Union tas-Servizzi Pubbliċi u Tekniċi Industrijali; Il-Union tal-Inġinerija Teknika u Elettrika.

                     (14)
                  ĠU L 347, 20.12.2013, p. 884.

                     (15)
                  ĠU C 373, 20.12.2013, p. 1.

                     (16)
                  ĠU L 347, 20.12.2013, p. 855.

                     (17)
                  ĠU C 373, 20.12.2013, p. 1.

                     (18)
                  Ir-Regolament tal-Kunsill (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (19)
                   Date to be inserted by the Parliament before the publication in OJ.


Avviż Legali Importanti

|

52007PC0771

Proposta għal deċiżjoni tal-Kunsill li tawtorizza lir-Repubblika Federali tal-Ġermanja u lir-Repubblika tal-Polonja biex japplikaw miżuri ta' deroga mill-Artikolu 5 tad-direttiva tal-Kunsill 2006/112/KE dwar is-sistema komuni ta' taxxa fuq il-valur miżjud (It-testi bil-Ġermaniż u l-Polakk biss huma awtentiċi)  /* KUMM/2007/0771 finali */

	[pic] | KUMMISSJONI TAL-KOMUNITAJIET EWROPEJ |Brussel 5.12.2007KUMM(2007) 771 finaliProposta għalDEĊIŻJONI TAL-KUNSILLli tawtorizza lir-Repubblika Federali tal-Ġermanja u lir-Repubblika tal-Polonja biex japplikaw miżuri ta' deroga mill-Artikolu 5 tad-Direttiva tal-Kunsill 2006/112/KE dwar is-sistema komuni ta' taxxa fuq il-valur miżjud(It-testi bil-Ġermaniż u l-Polakk biss huma awtentiċi)(preżentata mill-Kummissjoni)MEMORANDUM TA' SPJEGAZZJONIIL-KUNTEST TAL-PROPOSTA |110 | Ir-raġunijiet għall-proposta u l-għanijiet tagħha Skond l-Artikolu 395 tad-Direttiva 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (minn hawn ’il quddiem: 'id-Direttiva tal-VAT’), il-Kunsill, filwaqt li jopera unanimament fuq proposta mill-Kummissjoni, jista' jawtorizza lil kwalunkwe Stat Membru li japplika miżuri speċjali għal deroga mid-dispożizzjonijiet ta’ dik id-Direttiva, sabiex jissimplifika l-proċedura tal-ħlas ta' taxxa fuq il-valur miżjud (VAT) jew iwaqqaf milli jseħħu ċertu tip ta' evażjoni jew evitar tat-taxxa. Permezz ta’ l-ittri ta’ Mejju u Lulju 2007, irreġistrati mas-Segretarjat Ġenerali tal-Kummissjoni fit-22 ta' Ottubru u s-27 ta' Lulju 2007, ir-Repubblika Federali tal-Ġermanja u r-Repubblika tal-Polonja talbu awtorizzazzjoni biex japplikaw miżuri ta' deroga rigward il-kostruzzjoni u l-manutenzjoni ta' pontijiet fuq il-fruntiera li jiffurmaw parti min-netwerks tal-ferrovija rispettivi taż-żewġ pajjiżi. Skond l-Artikolu 395(2) tad-Direttiva tal-VAT, il-Kummissjoni, b'ittra bid-data ta’ l-24 ta' Ottubru 2007, għarrfet lill-Istati Membri l-oħra dwar it-talbiet magħmula mir-Repubblika Federali tal-Ġermanja u mir-Repubblika tal-Polonja. B’ittra bid-data tal-25 ta’ Ottubru 2007, il-Kummissjoni nnotifikat lir-Repubblika Federali tal-Ġermanja u r-Repubblika tal-Polonja li kellha l-informazzjoni kollha meħtieġa biex tikkunsidra t-talbiet. |120 | Il-kuntest ġenerali Bil-ħsieb li jiġi ffaċilitat it-traffiku bil-ferrovija bejn iż-żewġ pajjiż tagħhom, ir-Repubblika Federali tal-Ġermanja u r-Repubblika tal-Polonja ddeċidew li jadottaw ftehim dwar il-konstruzzjoni (u il-manutenzjoni sussegwenti) ta' żewġ pontijiet fuq il-fruntiera u l-manutenzjoni ta' ħdax-il pont ieħor li jeżistu fuq ix-xmara Oder (Odra) u x-xmara Lausitzer Neiße (Nysa Łużycka). Dan il-ftehim ser ikollu miżuri li jidderogaw mid-Direttiva tal-VAT fir-rigward tal-prinċipju ta' territorjalità. Skond dan il-ftehim, ir-Repubblika Federali tal-Ġermanja jew ir-Repubblika tal-Polonja għandhom isiru responsabbli mill-kostruzzjoni jew il-manutenzjoni ta’ għadd ta’ pontijiet individwali. Il-ftehim jipprovdi li s-siti tal-kostruzzjoni fil-pontijiet fuq il-fruntiera u l-pontijiet innifishom, li huma lokalizzati (parti minnhom) fuq it-territorju ta’ pajjiż minnhom, ser jitqiesu li huma fit-territorju tal-pajjiż l-ieħor meta dak il-pajjiż ikun responsabbli għall-kostruzzjoni jew manutenzjoni. Dan jimplika li għall-fini tal-VAT, fir-rigward tal-provvista ta’ oġġetti jew servizzi jew akkwisti intraKomunitarji ta’ oġġetti għall-kostruzzjoni jew manutenzjoni ta’ dawn il-pontijiet fuq il-fruntiera, l-parti Pollakka tal-pont fuq il-fruntiera ser tkun ikkunsidrata li qiegħda f’territorju Ġermaniż meta l-Ġermanja hija responsabbli għall-kostruzzjoni jew manutenzjoni ta’ dan il-pont u viċe versa. Skond il-ftehim, ir-Repubblika Federali tal-Ġermanja ser tkun responsabbli għall-kostruzzjoni u manutenzjoni ta’ pont wieħed ġdid u għall-manutenzjoni ta’ erba’ pontijiet eżistenti. Ir-Repubblika tal-Polonja ser tkun responsabbli għall-kostruzzjoni u manutenzjoni ta’ pont wieħed ġdid u għall-manutenzjoni ta’ seba’ pontijiet eżistenti. Skond ir-regoli normali, il-prinċipju ta’ territorjalità stipulat fid-Direttiva tal-VAT jirrekjedi li provvisti ta’ oġġetti u servizzi u akkwisti intraKomunitarji ta’ oġġetti fir-Repubblika Federali tal-Ġermanja jkunu suġġetti għal VAT Ġermaniża. Bl-istess mod, provvisti ta’ oġġetti u servizzi u akkwisti intraKomunitarji ta’ oġġetti fir-Repubblika tal-Polonja għandhom ikunu suġġetti għal VAT Pollakka. Jekk napplikaw ir-regoli normali, dan jimplika li nistabbilixxu l-post eżatt tat-tranżazzjonijiet taxxabbli skond it-territorju li fih tkun saret dik il-parti tax-xogħol. Ir-Repubblika Federali tal-Ġermanja u r-Repubblika tal-Polonja huma tal-fehma li l-applikazzjoni ta’ dawn ir-regoli tinvolvi kumplikazzjonijiet maġġuri fit-taxxa għall-intrapriżi responsabbli mix-xogħol ikkonċernat. Jikkunsidraw li d-dispożizzjonijiet fiskali fil-ftehim huma ġġustifikati biex jissimplifikaw ir-responsabbiltajiet fiskali ta’ l-intrapriżi. Il-Kummissjoni taċċetta li f’dawn il-każijiet, taxxa uniformi fuq ix-xogħlijiet tal-kostruzzjoni u manutenzjoni tippreżenta simplifikazzjoni li għandha tippermetti li l-intrapriżi kkonċernati japplikaw ir-regoli tat-taxxa b'mod aktar faċli milli kieku japplikaw ir-regoli normali tat-taxxa. |130 | Dispożizzjonijiet eżistenti fil-qasam tal-proposta F’bosta okkażjonijiet preċedenti, il-Kunsill awtorizza Stati Membri biex jidderogaw mill-prinċipju ta’ territorjalità fir-rigward ta’ proġetti f’żoni fuq il-fruntiera. |141 | Konsistenza ma' politiki u għanijiet oħra ta' l-Unjoni Mhux applikabbli. |IL-KONSULTAZZJONI MAL-PARTIJIET INTERESSATI U L-VALUTAZZJONI TA’ L-IMPATT |Il-konsultazzjoni mal-partijiet interessati |219 | Mhux rilevanti. |Ġbir u użu ta’ għarfien espert |229 | Ma kienx meħtieġ għarfien espert estern. |230 | Il-valutazzjoni ta’ l-impatt Il-proposta għal Deċiżjoni timmira li tissimplifika l-proċedura tal-ħlas tat-taxxa fir-rigward tal-bini u l-manutenzjoni ta’ pontijiet fuq il-fruntiera u għalhekk għandha impatt ekonomiku potenzjalment pożittiv. F'kull każ l-impatt se jkun limitat minħabba l-ambitu ristrett tad-deroga. |L-ELEMENTI ġURIDIċI TAL-PROPOSTA |305 | Sinteżi ta’ l-azzjoni proposta L-awtorizzazzjoni lill-Ġermanja u l-Polonja biex jidderogaw mill-applikazzjoni territorjali tal-VAT fir-rigward tal-kostruzzjoni u manutenzjoni ta’ pontijiet fuq il-fruntiera bejn iż-żewġ pajjiżi. |310 | Il-bażi ġuridika L-Artikolu 395 tad-Direttiva tal-VAT 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud. |329 | Il-prinċipju tas-sussidjarjetà Il-proposta taqa' taħt il-kompetenza esklussiva tal-Komunità. Għalhekk il-prinċipju tas-sussidjarjetà ma japplikax. |Il-prinċipju tal-proporzjonalità Il-proposta tikkonforma mal-prinċipju ta’ proporzjonalità għar-raġuni(jiet) li ġejja(in): |331 | Din id-Deċiżjoni tikkonċerna awtorizzazzjoni mogħtija lil Stat Membru fuq it-talba tiegħu stess u ma tikkostitwixxi l-ebda obbligu. |332 | Minħabba l-ambitu ristrett ħafna tad-deroga, il-miżura speċjali hija proporzjonata ma’ l-għan li għandu jinkiseb. |L-għażla ta’ l-istrumenti |341 | L-istrumenti proposti: oħrajn. |342 | Mezzi oħra ma jkunux adattati għar-raġuni(jiet) li ġejja(in). Skond l-Artikolu 39 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill waqt li jaġixxi b'mod unanimu dwar proposta mill-Kummissjoni. Għalhekk Deċiżjoni tal-Kunsill hija l-aktar strument adattat ladarba jista’ jiġi indirizzat għal Stati Membri individwali. |L-IMPLIKAZZJONI GħALL-BAġIT |409 | Din il-proposta ma għandha l-ebda implikazzjoni għall-baġit tal-Komunità. |E-4295 |1.  Proposta għalDEĊIŻJONI TAL-KUNSILLli tawtorizza lir-Repubblika Federali tal-Ġermanja u lir-Repubblika tal-Polonja biex japplikaw miżuri ta' deroga mill-Artikolu 5 tad-Direttiva tal-Kunsill 2006/112/KE dwar is-sistema komuni ta' taxxa fuq il-valur miżjud(It-testi bil-Ġermaniż u l-Polakk biss huma awtentiċi)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud[1], u b'mod partikolari l-Artikolu 395(1) tagħha,Wara li kkunsidra l-proposta tal-Kummissjoni[2],Billi:2.  Permezz ta’ l-ittri rreġistrati mas-Segretarjat Ġenerali tal-Kummissjoni fit-22 ta’ Ottubru 2007 u s-27 ta’ Lulju 2007, ir-Repubblika Federali tal-Ġermanja u r-Repubblika tal-Polonja talbu awtorizzazjoni biex japplikaw miżuri speċjali ta’ taxxa rigward il-kostruzzjoni u l-manutenzjoni ta' ċertu pontijiet fuq il-fruntiera bejn iż-żewġ pajjiżi.3.  Skond l-Artikolu 395(2) tad-Direttiva 2006/112/KE, il-Kummissjoni, b'ittra bid-data ta’ l-24 ta' Ottubru 2007, għarrfet lill-Istati Membri l-oħra dwar it-talbiet magħmula mir-Repubblika Federali tal-Ġermanja u r-Repubblika tal-Polonja. B’ittra bid-data tal-25 ta’ Ottubru 2007, il-Kummissjoni nnotifikat lir-Repubblika Federali tal-Ġermanja u r-Repubblika tal-Polonja li kellha l-informazzjoni kollha meħtieġa biex tikkunsidra t-talbiet.4.  L-għan tal-miżura speċjali huwa li, għal provvisti ta’ oġġetti jew servizzi u akkwisti intraKomunitarji ta’ oġġetti intenzjonati għall-kostruzzjoni u manutenzjoni ta’ pontijiet transkonfinali, il-pontijiet għandhom jitqiesu, flimkien mas-sit tagħhom ta’ kostruzzjoni fil-każ ta’ bini, li huma kollha kemm huma fit-territorju ta’ wieħed mill-Istati Membri skond ftehim konkluż bejniethom dwar id-diviżjoni ta’ responsabbiltà għall-kostruzzjoni u manutenzjoni ta’ dawn il-pontijiet transkonfinali.5.  Fl-assenza ta’ miżura speċjali, ikun hemm bżonn, li għal kull provvista ta’ oġġetti jew servizzi jew akkwisti intraKomunitarju ta’ oġġetti, jiġi żgurat jekk il-post ta’ tassazzjoni kienx ir-Repubblika Federali tal-Ġermanja jew ir-Repubblika tal-Polonja. Xogħol li jsir fuq pont tal-fruntiera fuq territorju Ġermaniż għandu jkun suġġett għal taxxa fuq il-valur miżjud fil-Ġermanja waqt dak ix-xogħol li jsir fuq territorju Pollakk għandu jkun suġġett għat-taxxa fuq il-valur miżjud fil-Polonja.6.  Għalhekk, l-għan ta' din id-deroga huwa li jissimplifika l-proċedura għal ħlas tat-taxxa fuq il-kostruzzjoni u manutenzjoni tal-pontijiet ikkonċernati.7.  Din id-deroga mhux se jkollha impatt negattiv fuq ir-riżorsi tal-Komunità Ewropea nnifisha ipprovduti mit-taxxa fuq il-valur miżjud.ADOTTA DIN ID-DEĊIŻJONI:Artikolu 1Ir-Repubblika Federali tal-Ġermanja u r-Repubblika tal-Polonja huma awtorizzati, skond il-kundizzjonijiet ta’ l-Artikoli 2 u 3, biex japplikaw miżuri ta’ deroga mid-Direttiva 2006/112/KE fir-rigward tal-kostruzzjoni u manutenzjoni sussegwenti ta’ pont wieħed fuq il-fruntiera li jaqsam l-Oder (Odra) u pont wieħed fuq il-fruntiera li jaqsam il-Lausitzer Neiße (Nysa Łużycka), u l-manutenzjoni ta’ żewġ pontijiet eżistenti fuq il-fruntiera li jaqsmu l-Oder (Odra) u disa’ pontijiet eżistenti fuq il-fruntiera fuq il-Lausitzer Neiße (Nysa Łużycka), li kollha kemm huma qegħdin parti fuq it-territorju tar-Repubblika Federali tal-Ġermanja u parti fuq it-territorju tar-Repubblika tal-Polonja. Id-dettalji tal-pontijiet konċernati huma elenkati fl-Anness għal din id-deċiżjoni.Artikolu 2Permezz ta’ deroga mill-Artikolu 5 tad-Direttiva 2006/112/KE, fir-rigward tal-pont fuq il-fruntiera li l-kostruzzjoni u manutenzjoni tiegħu huma r-responsabbiltà tar-Repubblika Federali tal-Ġermanja u rigward il-pontijiet fuq il-fruntiera li r-Repubblika Federali tal-Ġermanja hija responsabbli biss għal manutenzjoni tagħhom, dawn il-pontijiet u, fejn xieraq, is-sit ta’ kostruzzjoni jekk ikun fuq territorju Pollakk, għandhom jitqiesu li huma parti mit-territorju Ġermaniż għall-fini ta’ provvisti ta’ oġġetti u servizzi u akkwisti intraKomunitarji ta’ oġġetti intenzjonati għall-kostruzzjoni jew manutenzjoni ta’ dawn il-pontijiet.Artikolu 3Permezz ta’ deroga mill-Artikolu 5 tad-Direttiva 2006/112/KE, fir-rigward tal-pont fuq il-fruntiera li l-kostruzzjoni u manutenzjoni tiegħu huma r-responsabbiltà tar-Repubblika tal-Polonja u rigward il-pontijiet fuq il-fruntiera li r-Repubblika tal-Polonja hija responsabbli biss għal manutenzjoni tagħhom, dawn il-pontijiet u, fejn xieraq, is-sit ta’ kostruzzjoni jekk ikun fuq territorju Ġermaniż, għandhom jitqiesu li huma parti mit-territorju Pollakk għall-fini ta’ provvisti ta’ oġġetti u servizzi u akkwisti intraKomunitarji ta’ oġġetti intenzjonati għall-kostruzzjoni jew manutenzjoni ta’ dawn il-pontijiet.Artikolu 4Din id-Deċiżjoni hija indirizzata lir-Repubblika Federali tal-Ġermanja u r-Repubblika tal-Polonja.Magħmul fi Brussell, […]Għall-KunsillIl-PresidentANNESSPontijiet imsemmija fl-Artikolu 1:1. Ir-Repubblika Federali tal-Ġermanja għandha tkun responsabbli għall-kostruzzjoni ta’ dan il-pont fuq il-fruntiera:(a) il-pont fuq il-fruntiera li jaqsam l-Oder (Odra) bejn Frankfurt (Oder) u Kunowice fil-punt 580,640.2. Ir-Repubblika tal-Polonja għandha tkun responsabbli għall-kostruzzjoni ta’ dan il-pont fuq il-fruntiera:(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Horka u Węgliniec fil-punt 130,470.3. Ir-Repubblika Federali tal-Ġermanja għandha tkun responsabbli għall-manutenzjoni ta’ dawn il-pontijiet fuq il-fruntiera:(a) il-pont fuq il-fruntiera li jaqsam l-Oder (Odra) bejn Neurüdnitz u Siekierki fil-punt 653,903;(a) il-pont fuq il-fruntiera li jaqsam l-Oder (Odra) bejn Küstrin Kietz u Küstrin Kostrzyn fil-punt 615,102;(a) il-pont fuq il-fruntiera li jaqsam l-Oder (Odra) bejn Frankfurt (Oder) u Kunowice fil-punt 580,640;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Hagenwerder u Ręczyn fil-punt 169,611;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Hirschfelde u Trzciniec Zgorzelecki fil-punt 186,281.4. Ir-Repubblika tal-Polonja għandha tkun responsabbli għall-manutenzjoni ta’ dawn il-pontijiet fuq il-fruntiera:(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Guben u Gubin fil-punt 13,375;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Guben u Gubinek fil-punt 17,625;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Forst u Tuplice fil-punt 51,935;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Bad Muskau u Łęknica fil-punt 80,530;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Horka u Węgliniec fil-punt 130,470;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Görlitz u Zgorzelec fil-punt 153,885;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Krzewina Zgorzelecka u Trzciniec Zgorzelecki fil-punt 184,220;(a) il-pont fuq il-fruntiera li jaqsam il-Lausitzer Neiße (Nysa Łużycka) bejn Krzewina u Zgorzelecka u Trzciniec Zgorzelecki fil-punt 184,780.[1] ĠU L 347, 11.12.2006, p.1. Id-Direttiva kif emendata bid-Direttiva 2006/138/KE (ĠU L 384, 29.12.2006, p. 92)[2] ĠU C […], […], p. […].


Avviż Legali Importanti

|

52007PC0650

Proposta għal deċiżjoni qafas tal-Kunsill li temenda d-Deċiżjoni Qafas 2002/475/JHA dwar il-ġlieda kontra t-terroriżmu {SEG(2007) 1424} {SEG(2007) 1425}  /* KUMM/2007/0650 finali - CNS 2007/0236 */

	[pic] | KUMMISSJONI TAL-KOMUNITAJIET EWROPEJ |Brussel 6.11.2007KUMM(2007) 650 finali2007/0236 (CNS)Proposta għalDEĊIŻJONI QAFAS TAL-KUNSILLli temenda d-Deċiżjoni Qafas 2002/475/JHA dwar il-ġlieda kontra t-terroriżmu(preżentata mill-Kummissjoni) {SEG(2007) 1424}{SEG(2007) 1425}MEMORANDUM TA’ SPJEGAZZJONI1. KUNTEST TAL-PROPOSTA110-  Raġunijiet għall-proposta u l-għanijiet tagħhaIt-terroriżmu jikkostitwixxi wieħed mill-aktar theddid serju għad-demokrazija, għall-użu ħieles tad-drittijiet tal-bniedem u għall-iżvilupp ekonomiku u soċjali.L-Unjoni Ewropea stabbilixxiet għaliha nfisha għan fit-Trattat dwar l-Unjoni Ewropea li tipprovdi liċ-ċittadini livell għoli ta' sigurtà fl-ambitu ta' Żona ta' Libertà, Sigurtà u Ġustizzja. Huwa importanti ħafna li l-Istati Membri ta’ l-Unjoni Ewropea jkollhom fis-seħħ liġijiet kriminali effettivi sabiex jinkiseb dan il-għan fil-kuntest tal-ġlieda kontra t-terroriżmu. Huwa kruċjali wkoll li jittieħdu miżuri sabiex titjieb il-kooperazzjoni internazzjonali f’dan il-qasam.It-teknoloġiji ta’ l-informazzjoni u tal-komunikazzjoni moderni għandhom rwol importanti fil-propogazzjoni tat-theddida tat-terroriżmu. L-Internet, b’mod partikolari, huwa irħis, veloċi, ta’ aċċess faċli u għandu firxa prattikament globali. Dawn il-vantaġġi kollha, li huma apprezzati ħafna minn ċittadini li jobdu l-liġi li jibbenefikaw mill-Internet fil-ħajja ta’ kuljum tagħhom, huma wkoll sfortunatament sfruttati mit-terroristi. Dawn jużaw l-Internet bħala mezz ta’ tixrid ta’ propoganda li l-għan tagħha huwa il-mobilizzazzjoni u r-reklutaġġ kif ukoll struzzjonijiet u manwali online maħsuba għat-taħriġ għall-attakki jew l-ippjanar tagħhom. It-tnejn huma indirizzati lejn sostenituri attwali u potenzjali.L-Internet iservi b’dan il-mod bħala wieħed mill-istimulaturi prinċipali tal-proċessi ta’ radikalizzazzjoni u reklutaġġ u jservi wkoll bħala sors ta’ informazzjoni dwar mezzi u metodi terroristiċi, u b’hekk jiffunzjona bħala 'kamp ta’ taħriġ virtwali'. It-tixrid ta’ propaganda terroristika u għarfien espert terroristiku permezz ta’ l-Internet jikkumplimenta u jtejjeb l-indottrinazzjoni u t-taħriġ off-line u jikkontribwixxi għall-iżvilupp ta’ pjattaforma aktar b’saħħitha u aktar wiesgħa għall-attivisti u s-sostenituri terroristiċi.Il-prevenzjoni ta’ din it-theddida li qiegħda tiżdied tikkostitwixxi urġenza politika. It-terroriżmu modern u l- modus operandi ġdid tiegħu jrid jiġi miġġieled mill-UE bl-istess determinazzjoni u saħħa murija fil-ġlieda kontra t-terroriżmu tradizzjonali. Din il-proposta taġġorna d-Deċiżjoni Qafas dwar il-ġlieda kontra t-terroriżmu [ĠU L 164, 22.6.2002, p. 3–7] u taġġustaha mal-Konvenzjoni tal-Kunsill ta’ l-Ewropa dwar il-prevenzjoni tat-terroriżmu, billi tiddaħħal il-provokazzjoni pubblika sabiex jitwettqu reati terrostiċi, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu fil-kunċett tagħha tat-terroriżmu.Huwa importanti li dawn l-offiżi jiġu inklużi fid-Deċiżjoni Qafas dwar il-ġlieda kontra t-terroriżmu, prinċipalment għar-raġunijiet li ġejjin:- timplika l-vantaġġi tal-qafas istituzzjonali aktar integrat ta' l-Unjoni Ewropea (b'mod partikolari: in-nuqqas ta' proċeduri fit-tul ta' iffirmar u ratifikar bħal fil-każ tal-Konvenzjonijiet tal-Kunsill ta' l-Ewropa, l-applikazzjoni ta' mekkaniżmi ta' segwitu xierqa l-interpretazzjoni komuni mill-Qorti tal-Ġustizzja);- id-Deċiżjoni Qafas tipprovdi għal reġim legali speċifiku, b'mod partikolari fejn jirrigwarda t-tip u l-livell tal-penali kriminali u r-regoli obbligatorji dwar il-ġurisdizzjoni, li jkun applikabbli wkoll għall-offiżi integrati reċentement;- id-Deċiżjoni Qafas hija strument ewlieni fil-politika ta' l-UE għal kontra t-terroriżmu: għaldaqstant, l-inklużjoni espliċita ta' dawn l-atti ta' tħejjija speċifiċi tiġġenera l-mekkaniżmi ta' kooperazzjoni ta' l-Unjoni Ewropea li jirreferu gaħd-Deċiżjoni Qafas.Dwar il-valur miżjud ta' l-inklużjoni tal-provokazzjoni pubblika sabiex jitwettqu reati terrostiċi, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu fil-kunċett ta' l-UE tat-terroriżmu jingħataw aktar dettjali fil-Valutazzjoni ta' l-Impatt.Id-Deċiżjoni Qafas dwar il-ġlieda kontra t-terroriżmu tapplika wkoll għal imġiba li tista’ tikkontribwixxi għal atti ta’ terroriżmu f’pajjiżi terzi. Dan jirrifletti l-impenn tal-Kummissjoni biex it-terroriżmu jiġi miġġieled f’livell globali kif ukoll fil-livell ta’ l-Unjoni Ewropea. Din il-proposta ssostni dan l-approċċ u tenfasizza l-importanza ta’ kooperazzjoni internazzjonali fi ħdan il-qafas ta’ organizzazzjonijiet eżistenti u mekkaniżmi ta’ kooperazzjoni.L-Unjoni Ewropea u l-Istati Membri tagħha huma msejsa fuq ir-rispett għad-drittijiet tal-bniedem, il-libertajiet fundamentali, il-garanzija tad-dinjità tal-persuna umana, u l-protezzjoni ta’ dawn id-drittijiet, kemm fir-rigward ta’ individwi kif ukoll fir-rigward ta’ istituzzjonijiet.120-  Kuntest ġeneraliL-Unjoni EwropeaId-Deċiżjoni Qafas dwar il-ġlieda kontra t-terroriżmu tqarreb lejn id-definizzjoni ta’ reati terroristiċi fl-Istati Membri kollha u tiżgura li jingħataw pieni u sanzjonijiet lill-persuni naturali u ġuridiċi li jkunu wettqu jew li jkunu responsabbli għal dawn ir-reati, li jirriflettu s-serjetà tagħhom. Tistabbilixxi l-każijiet fejn l-Istati Membri huma obbligati li jassumu ġurisdizzjoni fuq reati terroristiċi sabiex dawn ikunu jistgħu jitħarrku b'mod effiċjenti u tinkludi miżuri speċifiċi rigward il-protezzjoni tal-vittmi ta’ reati terroristiċi u l-għoti ta' l-għajnuna lilhom minħabba l-vulnerabbiltà tagħhom.L-ewwel rapport ta’ evalwazzjoni mill-Kummissjoni dwar l-implimentazzjoni tad-Deċiżjoni Qafas dwar il-ġlieda kontra t-terroriżmu [COM(2004)409 finali tat-08.06.2004 u d-dokument ta' ħidma tal-persunal tal-Kummissjoni SEC(2004) 688 tat-08.06.2004] ikkunsidra l-implimentazzjoni nazzjonali f’dak iż-żmien. It-tieni rapport ta’ evalwazzjoni mill-Kummissjoni adottat fl-istess żmien li fih ġiet adottata din il-proposta, jaġġorna l-valutazzjoni dwar Stati Membri li diġà ġew evalwati fir-rapport preċedenti u jinkludi evalwazzjoni sħiħa u oriġinali ta’ l-implimentazzjoni ta’ Stati Membri evalwati għall-ewwel darba. Iż-żewġ rapporti jirriflettu l-livell ta’ armonizzazzjoni miksub fl-Unjoni wara l-adozzjoni tad-Deċiżjoni Qafas dwar il-ġlieda kontra t-terroriżmu u jipprovdu linji gwida ta’ interpretazzjoni utli kif ukoll ħarsa ġenerali siewja lejn il-leġislazzjoni kontra t-terroriżmu fl-Istati Membri.Taħt il-Programm ta’ l-Aja, il-Kunsill Ewropew jisħaq li l-prevenzjoni effettiva u l-ġlieda kontra t-terroriżmu b'konformità sħiħa mad-drittijiet fundamentali titlob li l-Istati Membri ma jillimitawx l-attivitajiet tagħhom għaż-żamma tas-sigurtà tagħhom infushom iżda jiffokaw ukoll fuq is-sigurtà ta' l-Unjoni kollha kemm hi.Skond l-Istrateġija ta’ l-UE u l-Pjan ta’ Azzjoni dwar ir-Radikalizzazzjoni u r-Reklutaġġ adottata mill-Kunsill JAI ta' Diċembru ta' l-2005, l-UE teħtieġ miżuri li jiġġieldu kontra l-użu ta’ l-Internet mit-terroristi. Tenfasizza wkoll li l-attivitajiet ta’ l-Istati Membri jridu jkunu akkumpanjati minn azzjoni fil-livell ta’ l-UE.Fil-konklużjonijiet tiegħu tal-15 u s-16 ta’ Ġunju 2006, il-Kunsill Ewropew talab espressament lill-Kunsill u lill-Kummissjoni sabiex jiżviluppaw miżuri bħala prevenzjoni kontra l-abbuż ta’ l-Internet għal għanijiet terroristiċi filwaqt li fl-istess ħin josservaw d-drittijiet u l-prinċipji fundamentali.InternazzjonaliIl-Kunsill tal-Konvenzjoni Ewropea dwar il-prevenzjoni tat-terroriżmu (Varsavja, 16 ta’ Mejju 2005) jitlob lill-Partijiet ta’ l-Istat sabiex jiżguraw li l-provokazzjoni pubblika sabiex jitwettaq reat terroristiku, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu jkunu punibbli.Barra minn hekk, ir-Riżoluzzjoni tal-Kunsill tas-Sigurtà tan-Nazzjonijiet Uniti 1624 (14 ta’ Settembru 2005) u l-Istrateġija Globali Kontra t-Terroriżmu tan-Nazzjonijiet Uniti (8 ta’ Settembru 2006) huma partikolarment rilevanti. Għandhom jiġi kkunsidrati wkoll is-Samit tal-G8 (St Petersburg, Federazzjoni Russa, is-16 ta’ Lulju 2006), u d-Deċiżjoni Nru 7/06 "Il-Ġlieda kontra l-użu ta’ l-Internet għal Finijiet Terroristiċi" tal-Kunsill Ministerjali ta’ l-OSCE (5 ta’ Diċembru 2006).130-  Id-dispożizzjonijiet attwali fil-qasam tal-propostaL-Artikolu 4 tad-Deċiżjoni Qafas dwar il-ġlieda kontra t-terroriżmu jiddikjara li l-inċitazzjoni, l-għajnuna jew it-tixwix ta’ reati terroristiċi għandhom ikunu punibbli mill-Istati Membri. L-Artikolu 2 ta’ l-istess strument jitlob lill-Istati Membri sabiex iżommu responsabbli b’mod kriminali lil dawk li jmexxu grupp terroristiku jew li jipparteċipaw fl-attivitajiet tiegħu. Madankollu, dawn id-dispożizzjonijiet ma jkoprux espliċitament it-tixrid ta’ propaganda terroristika u ta’ l-għarfien espert terroristiku, b’mod partikolari permezz ta’ l-Internet.L-Artikoli 5 sa 7 tal-Konvenzjoni tal-Kunsill ta’ l-Ewropa għall-prevenzjoni tat-terroriżmu jitolbu li l-Partijiet ta’ l-Istat jiżguraw li meta l-provokazzjoni pubblika sabiex jitwettaq reat terroristiku, ir-reklutaġġ għal skopijiet ta’ terroriżmu u t-taħriġ għal skopijet ta’ terroriżmu jitwettqu b’mod illegali u intenzjonalment, dawn ikunu punibbli (l-Artikoli 5 sa 7). Barra minn hekk, l-Artikolu 9 jitlob lill-Partijiet ta’ l-Istati sabiex jistabilixxu reati anċillari għal dawk imsemmija fl-Artikoli 5 sa 7.140-  Il-konsistenza ma' politika u għanijiet oħra ta' l-UnjoniIl-proposta hija konsistenti ma' l-Istrateġija ta’ l-UE u l-Pjan ta’ Azzjoni dwar ir-Radikalizzazzjoni u r-Reklutaġġ, taġġorna u tikkumplimenta l-qafas legali dwar il-ġlieda kontra t-terroriżmu ta’ l-UE u tikkonforma mal-Karta dwar Drittijiet Fundamentali ta' l-Unjoni Ewropea [ĠU C 364, 18.12.2000, p.1].Miżuri ta’ kontra t-terroriżmu jridu jmorru id f’id mal-protezzjoni tad-drittijiet tal-bniedem u l-libertajiet fundamentali. Din il-proposta tieħu ħsieb il-kwistjonijiet li huma fuq il-konfini bejn l-eżerċizzju leġittimu ta’ libertajiet, bħal mhuma l-libertà ta’ l-espressjoni, l-assoċjazzjoni jew ir-reliġjon, u l-aġir kriminali. Għalhekk, fl-elaborazzjoni tagħha tqiesu b’reqqa dawn id-drittijiet tal-bniedem u l-libertajiet fundamentali. B’mod partikolari, ir-restrizzjonijiet imposti għall-libertà ta’ l-espressjoni mir-reat ġdid ta’ l-provokazzjoni pubblika sabiex jitwettaq reat terroristiku huma konsistenti ma’ l-Artikolu 10 ta’ l-ECHR.2. KONSULTAZZJONI MAL-PARTIJIET INTERESSATI U STIMA TA’ L-IMPATT-  Konsultazzjoni mal-partijiet interessati211Metodi ta' konsultazzjoni, is-setturi ewlenin fil-mira u l-profil ġenerali ta' dawk li wieġbuIl-Kummissjoni ħarġet tliet kwestjonarji differenti fl-2006: kwestjonarju lill-Istati Membri fis-26 ta’ Ġunju 2006; kwestjonarju lill-midja, l-industrija rilevanti u s-soċjetà ċivili, l-NGOs internazzjonali, Ewropej u nazzjonali li jieħdu ħsieb il-kwistjonijiet tad-drittijiet tal-bniedem, l-assoċjazzjonijiet ta’ l-avukatura u tal-ġuristi, il-pubblikaturi, l-assoċjazzjonijiet ta’ xandara u ta’ ġurnalisti, il-fornituri tas-serivizzi ta' l-Internet, il-kumpaniji tat-telekomunikazzjoni, u industriji oħra rilevanti fl-20 ta’ Novembru 2006, u fl-aħħarnett, kwestjonarju lil Europol, Cepol u Eurojust fil-11 ta’ Diċembru 2006. B’żieda ma’ dan, saru konverżazzjonijiet u laqgħat ma’ rappreżentanti tal-midja Ewropea u mal-fornituri tas-servizzi ta’ l-Internet Ewropej. Fl-aħħarnett, saret konferenza fl-20 ta’ Marzu 2007 sabiex tgħaqqad flimkien rappreżentanti ta’ l-Istati Membri, l-Europol u, l-Eurojust u ċ-Cepol, jippreżentaw ir-riżultati tal-kwestjonarji u jiddiskutu soluzzjonijiet possibbli biex jiġi miġġieled l-użu ta’ l-Internet għal finijiet terroristiċi.212Taqsira tat-tweġibiet u kif ittieħdu f'kunsiderazzjoniIt-tweġibijiet għat-tliet kwestjonarji huma ppreżentati fil-qosor fl-annessi I, II u III tal-valutazzjoni ta’ l-impatt annessa ma’ din il-proposta.Il-konferenza li saret fl-20 ta’ Marzu 2007 kkonfermat li hemm appoġġ biżżejjed għall-emenda tad-Deċiżjoni Qafas dwar il-ġlieda kontra t-terroriżmu sabiex jiġu inklużi r-reati ġodda ta’ provokazzjoni pubblika sabiex jitwettaq reat terroristiku, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu, inkluż meta dawn jitwettqu permezz ta’ l-Internet, sakemm il-kriminalizzazzjoni ma tmurx lilhinn mill-bilanċ miksub fil-Konvenzjoni tal-Kunsill ta’ l-Ewropa dwar il-prevenzjoni tat-terroriżmu.Il-proposta attwali tikkostitwixxi approċċ bilanċjat li kkunsidra t-tweġibiet għat-tliet kwestjonarji u l-fehmiet espressi matul il-proċess ta’ konsultazzjoni u tistrieħ fuq il-valutazzjoni ta’ impatt annessa. B’mod partikolari, il-proposta tinkludi reati paralleli ma’ dawk introdotti fil-Konvenzjoni tal-Kunsill ta’ l-Ewropa dwar il-prevenzjoni tat-terroriżmu. B’dan il-mod, tipprovdi għal miżuri legali adegwati li jittrattaw il-provokazzjoni pubblika sabiex jitwettaq reat terroristiku, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu, inkluż meta dawn jitwettqu permezz ta’ l-Internet. Hija għal kollox konformi mad-drittijiet tal-bniedem u ma tibdilx ir-reġim ta’ responsabbiltà għall-fornituri tas-servizzi ta’ l-Internet stabbilit taħt id-Direttiva dwar il-kummerċ elettroniku.-  Il-ġbir u l-użu ta’ għarfien espert229Ma kien hemm l-ebda ħtieġa għal għarfien espert estern.230-  Il-valutazzjoni ta’ l-impatt1. L-ebda tibdil fil-politika (li huwa status quo dibattibbli minħabba fl-eżistenza tal-Konvenzjoni tal-Kunsill ta’ l-Ewropa dwar il-prevenzjoni tat-terroriżmu).2. Il-projbizzjoni milli l-fornituri tas-servizzi ta’ Internet jagħtu aċċess għal materjal li l-għan tiegħu huwa l-provokazzjoni pubblika sabiex jitwettaq reat terroristiku, ir-reklutaġġ jew it-taħriġ għal skopijiet ta’ terroriżmu.3. It-titjib tal-kapaċitajiet u l-għarfien espert ta’ l-awtoritajiet ta’ l-infurzar tal-liġi sabiex jiġi miġġieled l-użu ta’ l-Internet għal finijiet terroristiċi (permezz ta’ taħriġ adegwat, l-appoġġ ta’ esperti u tagħmir effiċjenti, possibilment finanzjat mill-Kummissjoni).4. It-tħeġġiġ ta’ l-Istati Membri sabiex jiffirmaw u/jew jirratifikaw il-Konvenzjoni tal-Kunsill ta’ l-Ewropa dwar il-prevenzjoni tat-terroriżmu (permezz ta’ stqarrija politika).5. Ir-reviżjoni tad-Deċiżjoni Qafas dwar il-ġlieda kontra t-terroriżmu sabiex jiġu introdotti reati paralleli ma’ dawk previsti taħt il-Konvenzjoni tal-Kunsill ta’ l-Ewropa dwar il-prevenzjoni tat-terroriżmu u biex il-provokazzjoni pubblika sabiex jitwettaq reat terroristiku, ir-reklutaġġ u t-taħriġ għal skopijiet ta’ terroriżmu, anke permezz ta’ l-Internet, isiru punibbli.Wara li jiġu eżaminati bir-reqqa l-impatti fuq is-sigurtà, l-ekonomija u d-drittijiet tal-bniedem ta’ kull waħda mill-għażliet kif ukoll jintiżnu l-vantaġġi u l-iżvantaġġi tagħhom, il-kombinazzjoni ta’ l-għażla 5 flimkien ma’ l-għażla 3 tidher li hija l-politika l-aktar effettiva fil-ġlieda kontra l-użu ta’ l-Internet mit-terroristi filwaqt li jiġu rrispettati bis-sħiħ id-drittijiet tal-bniedem.231Il-Kummissjoni wettqet valutazzjoni ta’ impatt elenkata fil-Programm ta’ Ħidma, aċċessibbli fuq www.europa.eu.int.3. ELEMENTI LEGALI TAL-PROPOSTA305-  L-azzjoni proposta fil-qosorL-emenda proposta tad-Deċiżjoni Qafas tal-Kunsill tat-13 ta’ Ġunju 2002 dwar il-ġlieda kontra t-terroriżmu hija maħsuba sabiex tarmomizza id-dispożizzjonijiet nazzjonali dwar il-provokazzjoni pubblika sabiex jitwettaq reat terroristiku, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu, sabiex dawn il-forom ta’ aġir ikunu punibbli, anke meta jitwettqu permezz ta’ l-Internet, f l-UE kollha, u tiżgura li d-dispożizzjonijiet eżistenti dwar pieni, ir-responsabbiltà ta’ persuni ġuridiċi, il-ġurisdizzjoni u l-prosekuzzjoni applikabbli għal reati terroristiċi, japplikaw ukoll għal dawn il-forom ta’ aġir.310-  Bażi legaliL-Artikoli 29, 31 (1) (e) u 34 (2) (b) TUE.320-  Il-prinċipju tas-sussidjarjetàIl-prinċipju tas-sussidjarjetà japplika għal azzjoni mill-Unjoni.L-għanijiet tal-proposta ma jistgħux jintlaħqu b’mod suffiċjenti mill-Istati Membri minħabba r-raġunijiet li ġejjin.It-terroriżmu modern huwa eminentement globali. It-tixrid ta’ propoganda li l-għan tagħha huwa il-mobilizzazzjoni u r-reklutaġġ kif ukoll struzzjonijiet u manwali online maħsuba għat-taħriġ jew l-ippjanar ta’ attakki permezz ta’ l-Internet għandu natura intrinsika internazzjonali u transkonfinali. It-theddida hija internazzjonali, u hekk għandha tkun għall-inqas parti mit-tweġiba.Kemm il-politika tal-ġlieda kontra t-terroriżmu ta’ l-UE kif ukoll dik tal-kriminalità elettronika jirrikjedu sforzi koordinati ta’ l-Istati Membri kif ukoll koordinazzjoni fuq livell internazzjonali sabiex jintlaħqu l-għanijiet tagħhom. Differenzi fit-trattament legali fl-Istati Membri differenti jfixklu l-isforzi koordinati meħtieġa fuq livell ta’ l-UE u l-kooperazzjoni diffiċli fuq livell internazzjonali.Azzjoni ta’ l-Unjoni tikseb aħjar l-għanijiet tal-proposta għar-raġunijiet li ġejjin.Hemm ħtieġa ċara għall-estensjoni ta’ l-isforzi kumplimentari attwali fuq livell nazzjonali u ta’ l-UE fil-ġlieda kontra t-terroriżmu għall- modus operandi l-ġdid tat-terroristi. L-estensjoni tad-definizzjoni komuni attwali tat-terroriżmu żżomm lil dawn it-terroristi milli jibbenifikaw minn lakuni u diverġenzi fil-liġi nazzjonali. Xogħol operattiv ta’ infurzar tal-liġi kontra attivitajiet kriminali traskonfinali għandu jiġi ffaċilitat konsiderevolment. Bażi komuni maqsuma bejn l-Istati Membri kollha tiffaċilita wkoll il-kooperazzjoni fuq livell internazzjonali, billi ssaħħaħ il-pożizzjoni ta’ l-UE f’fora internazzjonali.Żieda fil-kooperazzjoni fl-infurzar tal-liġijiet fuq livell ta’ l-UE u fuq livell internazzjonali għandha tirriżulta f’investigazzjonijiet u prosekuzzjonijet aktar effiċjenti, li jwasslu għal żieda fis-sigurtà.Il-proposta għalhekk tikkonforma mal-prinċipju ta’ sussidjarjetà.-  Il-prinċipju ta’ proporzjonalitàDin il-proposta tikkonforma mal-prinċipju tal-proporzjonalità għar-raġunijiet li ġejjin.Din il-proposta ma tmurx lilhinn minn dak li hu meħtieġ u dak li qed iżid il-valur fuq livell ta’ l-UE. Bħala Deċiżjoni Qafas, torbot fuq l-Istati Membri fir-rigward tar-riżultati li jridu jinkisbu iżda tħalli l-għażla tal-forma u tal-metodi biex jinkisbu dawk ir-riżultati f’idejn l-awtoritajiet nazzjonali.Id-dispożizzjonijiet tad-Direttva dwar kummerċ elettroniku u d-Direttiva dwar iż-żamma tad- data ma jinbidlux sabiex l-ebda obbligu ġdid ma jiġi impost fuq il-fornituri jew l-operaturi tas-servizzi tat-telekomunikazzjoni. Il-proposta ma timponix fuq l-industrija l-piż ta’ l-istabbiliment ta’ mekkaniżmi ġodda ta’ kooperazzjoni. Twassal sempliċement għal żieda fl-użu ta’ mekkaniżmi eżistenti taħt id-Direttiva dwar il-kummerċ elettroniku u d-Direttiva dwar iż-żamma tad- data . Spejjeż indiretti li jirriżultaw minn din il-proposta huma limitati għall-ammont tax-xogħol addizzjonali li jirriżulta minn investigazzjonijiet relatati mar-reati l-ġodda. Meta wieħed jikkunsidra n-numru ta’ prosekuzzjonijiet ta’ terroristi kull sena fl-UE, jidher li dawn l-ispejjeż mhumiex sinifikanti.-  Għażla ta' strumenti341L-istrumenti proposti: Id-Deċiżjoni Qafas ibbażata fuq l-Artikolu 34(2) tat-TUE. Minħabba li l-għan huwa l-approssimazzjoni tal-leġislazzjoni ta’ l-Istati Membri, strumenti oħra mhumiex xierqa.4. IMPLIKAZZJONI FUQ IL-BAġIT409Il-proposta m'għandha l-ebda implikazzjoni għall-baġit tal-Komunità.E-140582007/0236 (CNS)Proposta għalDEĊIŻJONI QAFAS TAL-KUNSILLli temenda d-Deċiżjoni Qafas 2002/475/JHA dwar il-ġlieda kontra t-terroriżmuIL-KUNSILL TA’ L-UNJONI EWROPEA,Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 u l-Artikolu 31(1) (e) u l-Artikolu 34(2)(b) tiegħu,Wara li kkunsidra l-proposta mressqa mill-Kummissjoni[1],Wara li kkunsidra l-opinjoni tal-Parlament Ewropew[2],Billi:(1) It-terroriżmu huwa wieħed mill-aktar vjolazzjonijiet serji tal-valuri universali tad-dinjità tal-bniedem, il-libertà, l-ugwaljanza u s-solidarjetà, ir-rispett għad-drittijiet tal-bniedem u l-libertajiet fundamentali li fuqhom hija stabbilita l-Unjoni Ewropea. Jirrappreżenta wkoll wieħed mill-aktar attakki serji kontra l-prinċipju tad-demokrazija u l-prinċipju tar-regola tal-liġi, il-prinċipji li huma komuni għall-Istati Membri u li fuqhom hija bbażata l-Unjoni Ewropea.(2) Id-Deċiżjoni Qafas tal-Kunsill 2002/745/JHA dwar il-ġlieda kontra t-terroriżmu tirrappreżenta l-bażi tal-politika kontra t-terroriżmu ta’ l-Unjoni Ewropea. Il-kisba ta’ qafas ġuridiku komuni għall-Istati Membri kollha, u b’mod partikolari, ta’ definizzjoni armonizzata ta’ reati terroristiċi, ippermettiet li l-politika kontra t-terroriżmu ta’ l-Unjoni Ewropea tiżviluppa u tespandi, bla ħsara għall-osservanza tad-drittijiet fundamentali u s-supremazja tad-dritt.(3) It-theddida terroristika kibret u evolviet b’mod mgħaġġel f’dawn l-aħħar snin, b’bidliet fil- modus operandi ta’ attivisti u partitarji terroristiċi inkluż il-bdil ta’ gruppi strutturati u ġerakiċi minn ċelloli semi-awtonomi marbuta ma’ xulxin b'mod relattivament laxk. Dawn iċ-ċelloli jorbtu flimkien netwerks internazzjonali u kull ma jmorru jistrieħu aktar fuq l-użu ta’ teknoloġiji ġodda, b’mod partikolari l-Internet.(4) L-Internet jintuża’ biex jispira u jimmobilizza netwerks u individwi terroristiċi lokali fl-Ewropa u jservi wkoll bħala sors ta’ informazzjoni dwar mezzi u metodi terroristiċi, u b’hekk jiffunzjona bħala ‘kamp tat-taħriġ virtwali’. Attivitajiet ta’ provokazzjoni pubblika sabiex jitwettqu reati terroristiċi, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu immultiplikaw bi spiża u riskju baxxi ħafna.(5) Il-Programm ta’ l-Aja jisħaq li l-prevenzjoni u l-ġlieda effikaċi kontra t-terroriżmu b'konformità sħiħa mad-drittijiet fundamentali jitolbu li l-Istati Membri ma jillimitawx l-attivitajiet tagħhom għaż-żamma tas-sigurtà tagħhom iżda jiffokaw ukoll fuq is-sigurtà ta' l-Unjoni kollha kemm hi.(6) Il-pjan ta’ azzjoni dwar l-implimentazzjoni tal-Programm ta’ l-Aja jfakkar li hu meħtieġ rispons globali biex jiġi indirizzat it-terroriżmu u li l-aspettazzjonijiet li għandhom iċ-ċittadini mill-Unjoni ma jistgħux jiġu injorati, u l-Unjoni lanqas ma tista’ ma tweġibx għalihom. Tiddikjara wkoll li l-attenzjoni għandha tiġi ffukata fuq aspetti differenti tal-prevenzjoni, l-istat ta’ preparazzjoni u r-rispons sabiex jissaħħu aktar, u fejn hu meħtieġ jiġu kkumplimentati, il-kapaċitajiet ta’ l-Istati Membri biex jiġġieldu kontra t-terroriżmu, b’konċentrazzjoni partikolari fuq ir-reklutaġġ, l-iffinanzjar, l-analiżi tar-riskju, il-protezzjoni ta’ l-infrastrutturi kritiċi u l-ġestjoni tal-konsegwenzi.(7) Il-proposta attwali tipprevedi l-kriminalizzazzjoni ta’ reati marbuta mat-terroriżmu sabiex tikkontribbwixxi għall-għan ta’ politika aktar ġenerali tal-prevenzjoni tat-terroriżmu permezz tat-tnaqqis fit-tixrid ta’ dawk il-materjali li jistgħu jinċitaw lil persuni sabiex iwettqu attakki terrroristiċi.(8) Ir-Riżoluzzjoni tal-Kunsill tas-Sigurtà tan-Nazzjonijiet Uniti 1624 (2005) issejjaħ lill-Istati biex jieħdu miżuri li huma neċessarji u xierqa, u skond l-obbligi tagħhom taħt il-liġi internazzjonali, jipprojbixxu skond il-liġi inċitazzjoni li jitwettaq att jew jitwettqu atti terroristiċi u li tittieħed prevenzjoni kontra tali imġiba. Ir-rapport tas-Segretarjat Ġenerali tan-Nazzjonijiet Uniti "Ningħaqdu kontra t-terroriżmu: rakkomandazzjonijiet għal strateġija globali kontra t-terroriżmu" tas-27 ta’ April 2006, jinterpreta r-riżoluzzjoni hawn fuq imsemmija bħala li tipprovdi għal bażi għall-kriminalizzazzjoni ta’ l-inċitazzjoni għal atti terroristiċi u r-reklutaġġ, inkluż meta dan isir permezz ta’ l-Internet. L-Istrateġija Globali Kontra t-Terroriżmu tan-Nazzjonijiet Uniti (8 ta’ Settembru 2006) issemmi r-riżoluzzjoni ta’ l-Istati Membri tan-NU li jesploraw modi u mezzi biex jikkoordinaw sforzi fuq livell internazzjonali u reġjonali fil-ġlieda kontra t-terroriżmu fil-forom u l-manifestazzjonijiet kollha tiegħu fuq l-Internet.(9) Il-Konvenzjoni tal-Kunsill ta’ l-Ewropa dwar il-Prevenzjoni kontra t-Terroriżmu tistabbilixxi l-obbligi ta’ l-Istati Kontraenti f’din il-Konvenzjoni biex tiġi kriminalizzata l-provokazzjoni pubblika sabiex jitwettaq reat terroristiku u r-reklutaġġ u t-taħriġ għal skopijiet ta’ terroriżmu, meta jitwettqu b’mod illegali u intenzjonalment.(10) Id-definizzjoni ta’ reati terroristiċi, inklużi reati marbuta ma’ attivitajiet terroristiċi, għandha tiġi approssimata aktar fl-Istati Membri kollha, sabiex tkopri l-provokazzjoni pubblika sabiex jitwettaq reat terroristiku, ir-reklutaġġ u t-taħriġ għal skopijiet terroristiċi, meta jitwettqu intenzjonalment.(11) Għandhom jingħataw pieni u sanzjonijiet lill-persuni naturali u ġuridiċi li jkunu wettqu jew li huma responsabbli għall-provokazzjoni pubblika sabiex jitwettqu reati terroristiċi, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu, meta dawn jitwettqu b’mod illegali u intenzjonalment. Dawn il-forom ta’ aġir għandhom ikunu punibbli ugwalment fl-Istati Membri kollha indipendentement minn jekk jitwettqux permezz ta’ l-Internet jew le.(12) Għandhom jiġu stabbiliti regoli ġurisdizzjonali ulterjuri biex jiġi żgurat li provokazzjoni pubblika sabiex jitwettqu reati terroristiċi, ir-reklutaġġ għal skopijiet ta’ terroriżmu u t-taħriġ għal skopijiet ta’ terroriżmu jkunu jistgħtu jitħarrku b'mod effikaċi meta dawn ikunu diretti lejn it-twettiq ta' offiża terroristika jew jirriżultaw f'offiża ta' din ix-xorta li hi suġġetta għall-ġurisdizzjoni ta' Stat Membru.(13) Peress li l-għanijiet ta' l-azzjoni proposta ma jistgħux jintlaħqu b'mod suffiċjenti mill-Istati Membri weħedhom, u jistgħu, għaldaqsant, minħabba l-bżonn ta’ regoli armonizzati madwar l-Ewropa, jintlaħqu aħjar fuq livell ta' l-Unjoni, l-Unjoni tista' tadotta miżuri, skond il-prinċipju ta' sussidjarjetà. Skond il-prinċipju ta' proporzjonalità, din id-Deċizjoni Qafas ma tmurx lilhinn minn dak li hemm bżonn biex jintlaħqu dawk l-għanijiet.(14) L-Unjoni tosserva l-prinċipji rikonoxxuti fl-Artikolu 6(2) tat-Trattat dwar l-Unjoni Ewropea u li jidhru fil-Karta dwar Drittijiet Fundamentali ta' l-Unjoni Ewropea, b'mod partikolari l-Kapitoli II u VI tiegħu. Xejn f'din id-Deċiżjoni Qafas ma jista' jkun interpretat li hu maħsub li jnaqqas jew jirrestrinġi d-drittijiet jew il-libertajiet fundamentali bħall-libertà ta’ espressjoni, il-libertà li tissieħeb, jew ta’ assoċjazzjoni, id-dritt għar-rispett tal-privatezza u l-ħajja familjari, inkluż id-dritt għar-rispett tal-konfidenzalità tal-korrispondenza.(15) Provokazzjoni pubblika sabiex jitwettqu reati terroristiċi, ir-reklutaġġ għal skopijiet terroristiċi u t-taħriġ għal skopijiet terroristiċi huma delitti intenzjonali. Għaldaqstant, xejn f’din id-Deċiżjoni Qafas ma jista’ jkun interpretat li hu maħsub li jnaqqas jew jirrestrinġi t-tixrid ta’ informazzjoni għal finijiet xjentifiċi, akkademiċi jew ta’ rappurtar. L-espressjoni ta’ fehmiet radikali, polemiċi jew kontroversjali fid-dibattitu pubbliku dwar kwistjonijiet politiċi sensittivi, inkluż it-terroriżmu, ma tidħolx fl-ambitu ta’ din id-Deċiżjoni Qafas u, b’mod partikolari, tad-definizzjoni ta’ provokazzjoni pubblika sabiex jitwettqu reati terroristiċi,ADOTTA DIN DEĊIŻJONI QAFAS:Artikolu 1Id-Deċiżjoni Qafas tat-13 ta’ Ġunju 2002 dwar il-ġlieda kontra t-terroriżmu hija emendata kif ġej:1. L-Artikolu 3 jinbidel b’dan li ġej:" L-Artikolu 3 – Reati marbuta ma' attivitajiet terroristiċi1.  Għall-finijiet ta’ din id-Deċiżjoni Qafas:2.  "provokazzjoni pubblika sabiex jitwettaq reat terroristiku" tfisser id-distribuzzjoni, jew inkella t-tqegħid għad-dispożizzjoni, ta’ messaġġ lill-pubbliku, bl-intenzjoni ta’ l-inċitazzjoni tat-twettiq ta’ wieħed mill-atti elenkati fl-Artikolu 1(1) (a) sa (h), fejn din il-imġiba, kemm jekk tippromwovi direttament reati terroristiċi kif ukoll jekk le, tikkaġuna periklu li jista’ jitwettaq reat wieħed jew aktar.3.  "ir-reklutaġġ għal skopijiet ta’ terroriżmu" jfisser li wieħed ifittex persuna oħra sabiex twettaq wieħed mill-atti elenkati fl-Artikolu 1(1), jew fl-Artikolu 2(2).4.  "it-taħriġ għal skopijiet ta’ terroriżmu" jfisser li tiġi pprovduta struzzjoni dwar kif isiru jew jintużaw l-isplussivi, l-armi tan-nar jew armi oħra jew is-sustanzi tossiċi jew perikolużi, jew dwar metodi u tekniki oħra speċifiċi, għall-iskop li jitwettaq wieħed jew aktar mill-atti elenkati fl-Artikolu 1(1), bix-xjenza li l-ħiliet ipprovduti jkunu maħsuba biex jintużaw għal dan l-iskop.5.  Kull Stat Membru għandu jieħu l-miżuri kollha neċessarji biex jiżgura li r-reati marbuta mat-terroriżmu jinkludu dawn l-atti intenzjonali li ġejjin:6.  provokazzjoni pubblika sabiex jitwettaq reat terroristiku.7.  ir-reklutaġġ għal skopijiet ta’ terroriżmu.8.  it-taħriġ għal skopijiet ta’ terroriżmu.9.  serq aggravat bl-iskop li jitwettaq wieħed jew aktar mill-atti elenkati fl-Artikolu 1(1);10.  estorsjoni bl-iskop li jitwettaq xi wieħed mill-atti elenkati fl-Artikolu 1(1);11.  it-tħejjija ta' dokumenti amministrattivi foloz bl-iskop li jitwettaq xi wieħed mill-atti elenkati fl-Artikolu 1(1)(a) sa (h) u l-Artikolu 2(2)(b).12.  Biex att ikun punibbli kif imniżżel fil-paragrafu 2, m’għandux ikun meħtieġ li fil-fatt jitwettaq reat terroristiku.2. Fl-Artikolu 4, il-paragrafu 2 jinbidel b’dan li ġej:"Kull Stat Membru għandu jieħu l-miżuri neċessarji biex jiżgura li t-tentattiv li jitwettaq xi reat elenkat fl-Artikolu 1(1) u l-Artikolu 3, bl-eċċezzjoni tal-pussess kif imsemmi fl-Artikolu 1(1)(f) u r-reati msemmija fl-Artikolu1(1)(i) u l-Artikolu 3(2)(a) sa (c), ikunu punibbli."3. Fl-Artikolu 9 għandu jiżdied il-paragrafu 1 (a) li ġej:"1a. Kull Stat Membru għandu wkoll jistabbilixxi l-ġuriżdizzjoni tiegħu fuq ir-reati msemmija fl-Artikolu 3(2) (a) sa (c) fejn ir-reat kien immirat lejn jew irriżulta fit-twettiq ta’ reat imsemmi fl-Artikolu 1 u tali reat irid jaqa’ taħt il-ġuriżdizzjoni ta’ l-Istat Membru skond xi wieħed mill-kriterji stipulati fil-paragrafu 1(a) sa (e) ta’ dan l-Artikolu."Artikolu 21. L-Istati Membri għandhom jieħdu l-miżuri neċessarji biex jikkonformaw ma' din id-Deċiżjoni Qafas sal-31 ta' Diċembru ta' l-2008."2. Sal-31 ta' Diċembru ta' l-2008, l-Istati Membri għandhom jibagħtu lis-Segretarjat Ġenerali tal-Kunsill u lill-Kummissjoni it-test tad-dispożizzjonijiet li jimplimentaw fil-liġi nazzjonali tagħhom l-obbligi imposti fuqhom skond din id-Deċiżjoni Qafas. Fuq il-bażi tar-rapport imfassal min dik l-informazzjoni u ta’ rapport mill-Kummissjoni, il-Kunsill għandu jivvaluta, sal-31 ta' Diċembru ta' l-2009, jekk l-Istati Membri ħadux il-miżuri neċessarji biex jikkonformaw ma' din id-Deċiżjoni Qafas."Artikolu 3Din id-Deċiżjoni Qafas għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali.Magħmula fi Brussell,Għall-KunsillIl-President [1] [...][2] [...]